title: Karin Boye

text: Boyen isä diplomi-insinööri Carl Fredrik "Fritz" Boye (1857-1927) ja äiti Signe (1875-1976), omaa sukua Liljestrand, olivat molemmat vaurasta virkamiessukua; Carl Fredrikin isä oli mm. konsulina toiminut Eduard Boye. Perheeseen kuuluivat myös sisarukset Sven (1903-1979) ja Ulf (1904-1999). Karin Boye itse oli sitä mieltä, että hänen kasvatuksensa oli "yliesimerkillistä". Vuonna 1907 aloitti hän opinnot kristillisessä tyttökoulussa Göteborgissa, jossa hänen koulumenestyksensä oli hyvää. Tukholmaan perhe muutti isä Carlin töiden perässä muutamaa vuotta myöhemmin, vuonna 1909.


title: Karin Boye

text: Vuonna 1915 perhe asettui Huddingeen, joka on osa nykyistä Suur-Tukholmaa. Talon paikalla on nykyään lukio, Sjödalsgymnasiet. Perheen koti oli metsäiselle mäentöyräälle rakennettu iso omakotitalo, jonka perhe nimesi Björkeboksi. Siellä Boye aloitteli taiteilijan uraansa kirjoittamalla lyriikkaa, novelleja ja näytelmiä, mutta myös piirtämällä ja maalaamalla akvarelleja. Boyen henkilöakvarellit ja kuvat myyttisistä hahmoista eivät ole yhtä tunnettuja kuin hänen kirjallinen tuotantonsa. Hänen töitään on kuitenkin ollut esillä mm. Ruotsin prinssi Eugenin huvilassa Waldemarsudde-alueella Djurgårdenin saaressa.


title: Karin Boye

text: Karin Boye valmistui ylioppilaaksi vuonna 1920 ja kansakoulunopettajksi vuotta myöhemmin, minkä jälkeen hän jatkoi opintojaan Uppsalan yliopistossa. Uppsalassa hän opiskeli kreikkaa, pohjoismaisia kieliä ja kirjallisuushistoriaa. Tuona aikana hän myös liittyi Clarté-organisaatioon. Opintojensa aikana Boye tutustui uudelleen Anita Nathorstiin, jonka hän tiesi entuudestaan nuoruuden kristilliseltä kesäleiriltä Fogelstadin kartanossa. Boyea seitsemän vuotta vanhempi Nathorst oli opiskellut teologiaa ja humanistisia tieteitä Uppsalan yliopistossa. Boyen omat Uppsalan opinnot jäivät kuitenkin kesken ylirasituksen ja stressin vuoksi. Perimmäiset syyt ylikuormitukselle eivät koskaan selvinneet. Opinnot saivat päätöksensä vasta vuonna 1928, jolloin Boye valmistui Tukholman yliopistosta filosofian maisteriksi.


title: Karin Boye

text: Boye debytoi vuonna 1922 runokokoelmallaan "Moln", joka välitti lukijalleen nuoren ihmisen pohdiskelua Jumalasta, elämän epäkohdista ja tulevaisuudesta. Kokoelmassa on kuitenkin jo nähtävillä Boyelle ominaisia erityispiirteitä ja tärkeitä aihepiirejä. Muodon puolesta esille nousevat sujuvat riimitykset ja Boyelle tyypillinen alliteraatio, eli alkusointujen käyttö, joka tulisi vain korostumaan Boyen tutustuttua muinaisskandinaavisiin, islanninkielisiin Edda-runoteoksiin opintojensa aikana. Ennen kaikkea Boyen rytmi on kuitenkin iskevää, esimerkiksi silloin kun painotetut tavut seuraavat toisiaan. Ensikokoelmaa seurasivat runoteokset "Gömda land", vuonna 1924, ja "Härdarna", vuonna 1927. Näiden kristillisiin teemoihin perustuvien teosten aiheina ovat urhoollisuus, kamppailu ja uhraus. Kyseisten teosten väliin sijoittuu myös Boyen kuuluisa puhe, "Talet till mannen", jonka hän esitti Uppsalan yliopiston ylioppilaskunnan kevätjuhlilla vuonna 1925. Ensimmäisellä romaanillaan, "Astarte", Boye debytoi vuonna 1931. Samana vuonna romaani palkittiin pohjoismaisessa kirjallisuuskilpailussa.


title: Karin Boye

text: Vuonna 1927 Boye liittyi sosialistisen aikakauslehden Clartén toimitukseen. Hän oli myös mukana perustamassa aikakauslehti Spektrumia, ja kuului sen toimitukseen vuosina 1931-32 yhdessä Josef Riwkinin, Erik Mestertonin ja Gunnar Ekelöfin kanssa. Boye tuki lehtihanketta myös taloudellisesti rahoilla, jotka hän peri vuonna 1928 kuolleelta isältään. Perintö teki hänestä muutaman vuoden ajaksi taloudellisesti riippumattoman.


title: Karin Boye

text: Vuonna 1931 Boye valittiin jäseneksi yhdeksänjäseniseen kirjalliseen akatemiaan, samfundet De Nioon.


title: Karin Boye

text: Berliinissä olonsa aikana vuosina 1932–1933, Boye otti askeleen kohti avoimemmin biseksuaalista elämää. Avioliitto Leif Björkin kanssa hajosi Berliinissä vietetyn vuoden aikana, ja palatessaan Ruotsiin oli hän ystäviensä mukaan muuttunut; hienostuneempi, vähemmän kiinnostunut Clartén aktiivisen marxistisesta puolesta ja ehkä hieman haavoittuvaisempi kuin aikaisemmin. Jonkin ajan kuluttua paluustaan kutsui hän luokseen nuoren saksalais-juutalaisen naisen, Margot Hanelin, jonka hän oli tavannut ja "vietellyt" (Boyen oma ilmaisu) Berliinissä, ja he asuivat pääosin yhdessä Boyen kuolemaan saakka. Kaikki tämä tapahtui aikana, jolloin homoseksuaalisuus oli vielä Ruotsissa rikos. Boyen syvä rakkaus Anita Nathorstiin ei siis koskaan saanut vastakaikua.


title: Karin Boye

text: Luultavasti Boye oli ollut tietoinen homo- tai biseksuaalisesta puolestaan jo ensiteoksestaan lähtien. Hänellä oli kuitenkin vaikeuksia hyväksyä tätä puolta itsessään, sillä hän pelkäsi sen käytännössä vaativan häntä käyttäytymään ja elämään kuin mies. Asiasta oli muutenkin vaikeaa puhua avoimesti. Margit Abenius, joka tunsi Boyen opiskeluajoista lähtien ja joka on voimakkaasti vaikuttanut Boyen julkiseen kuvaan, on jäljittänyt tätä problematiikkaa Boyen nuoruusvuosien runoista alkaen. Jo teini-ikäisenä kirjoittamissaan runoissa ja legendoissa Boye samaistuu usein "miehekkäisiin" sankareihin, ja heidän uhritoimituksensa voi usein nähdä eroottisesti latautuneina.


title: Karin Boye

text: Abenius on sitä mieltä, että taistelu itselle uskollisuuden, oman vakaumuksen, ja helposti omaksumiemme ulkoisten moraalisten vaatimusten välillä - merkittävä törmäyslinja ensiteoksesta lähtien - liittyy olennaisesti Boyen käsitykseen tukahduttamastaan halusta. Boye itse päätyy samanlaiseen tulkintaan romaanissaan "Kris", mutta koska kirja on kirjoitettu juuri Berliinissä vietetyn vuoden "jälkeen", ei sitä voida pitää seurauksena henkilökohtaiselle kriisille, jonka Boye koki vuoden 1921 alussa, ja jota hän itse analysoi ensimmäisen kerran kirjeessään ystävättärelleen Agnes Felleniukselle. Berliinissä ollessaan Boye läpikävi myös psykoanalyyttisen hoidon ja todisti lähietäisyydeltä natsismin läpimurtoa.


title: Karin Boye

text: Karin Boyen luultavasti tunnetuin runo on kokoelmassa "För trädets skull" julkaistu "Ja, visst gör det ont när knoppar brister". Hyvin tunnettu on myös runo "I rörelse". Romaaneista tunnetuimpia ovat osittain omaelämäkerrallinen "Kris" ja synkkä dystopiakuvaus "Kallocain".


title: Karin Boye

text: Esseistinä Boye kirjoitti enimmäkseen kirjallisuusanalyysejä ja pohdintoja psykoanalyysin vaikutuksista modernismiin. Hän oli myös aktiivinen kriitikko. Boye katsotaan kuuluvaksi toisen sukupolven ruotsalaisiin modernisteihin - ensimmäisen aallon kirjailijoiden, kuten Pär Lagerkvistin ja Birger Sjöbergin, perillisiin.


title: Karin Boye

text: Karin Boye kuoli unipillereiden yliannostukseen lähdettyään kotoaan 23. huhtikuuta 1941. Göteborgin maakunta-arkiston asiakirjojen mukaan Boyen ruumis löydettiin suuren kiven luota, kukkulan päältä, Alingsåsista pohjoiseen. Boye oli Alingsåsissa auttamassa syöpäsairasta ystävätärtään Anita Nathorstia (1894-1941). Lähettämiensä kirjeiden ja jälkikäteen ystäviltään saatujen lausuntojen perusteella Boye alkoi viimeisten kuukausiensa aikana vaikuttaa henkisesti yhä ahdistuneemmalta ja epävakaammalta.. Kivi, jonka luota Karin Boye löydettiin, on nykyään muistokivi. Paikalle löytää esimerkiksi Alingsåsin turistikartan avulla.


title: Karin Boye

text: Boyen kumppani Margot Hanel, joka itse ei ollut mukana Alingsåsissa, tappoi itsensä kuukausi Boyen kuoleman jälkeen. Anita Nathorst kuoli syöpään saman vuoden elokuussa.


title: Karin Boye

text: Karin Boye oli naimisissa tilastotieteilijä Leif Björkin (1907-2000) kanssa vuosina 1929–1932.


title: Karin Boye

text: Vuosi Boyen kuoleman jälkeen julkaistiin kunnianosoituskirja Boyen uralle, "Karin Boye - Minnen och studier", jonka toimittivat Margit Abenius ja Olof Lagercrantz, ja johon osallistuivat myös useat hänen kirjailijaystävistään. Kirjan viimeinen runo oli Hjalmar Gullbergin runo "Död amazon", jonka hän kirjoitti kuultuaan Boyen kuolemasta ja joka myöhemmin julkaistiin myös Bonnierin kirjallisessa aikakauslehdessä, BLM:ssä.. Runo tarjoaa koruttoman kuvauksen urhoollisuudesta, uhmakkuudesta ja traagisuudesta Boyen elämässä ja töissä. Metaforan kautta runo vertaa Boyen elämää saksalaisten ja kreikkalaisten tuohon aikaan käynnissä olleeseen taisteluun Thermopylain solassa, paikassa jossa spartalaiset sotilaat olivat taistelleet viimeiseen mieheen antiikin Kreikan vapauden puolesta. Runoa voidaankin pitää klassisena osoituksena Boyen sankarilliselle julkisuuskuvalle.


title: Karin Boye

text: Säkeistö Boyen postuumisti julkaistusta runosikermästä "De sju dödssynderna" ("Allt som är spritt och delat") sisällytettiin Ruotsin kirkon virsikirjan lisälehteen, "Psalmer och visor 76". Sitä ei kuitenkaan otettu mukaan viralliseen, vuonna 1986 uudistettuun virsikirjaan.


title: Karin Boye

text: Karin Boyen patsas sijaitsee Göteborgin kaupunginkirjaston vieressä, lähellä Götaplatsen-aukiota. Hänet on haudattu Östra kyrkogården-hautausmaalle Göteborgiin.


title: European Renewable Energy Council

text: The European Renewable Energy Council (EREC) on Euroopan uusiutuvan energiaan liittyvän teollisuuden, kaupan ja tutkimuksen kattojärjestö, joka perustettiin vuonna 2000. ERECin toimisto sijaitsee Brysselissä.


title: European Renewable Energy Council

text: Järjestön pitää tehtävänään:


title: European Renewable Energy Council

text: Järjestön jäsenyhdistyksiin kuuluvien yritysten vuosittainen liikevaihto on yhteensä 45 miljardia euroa, ja henkilöstömäärä yli 450 000 työntekijää..


title: Silvia Pinal

text: Silvia Pinal Hidalgo (s. 12. syyskuuta 1931) on meksikolainen näyttelijä, joka esiintyi useissa Luis Buñuelin elokuvissa, kuten "Viridianassa" (1961) ja "El ángel exterminadorissa" (1962). Hän on näytellyt myös telenoveloissa ja luonut toissijaisen uran politiikassa.


title: Frank Neal

text: Frank Neal (s. 30. lokakuuta 1954 Toronto, Ontario) on kanadalainen jääkiekkopuolustaja.


title: Frank Neal

text: Neal pelasi SM-liigassa kolme kautta edustaen Reipas Lahtea ja HIFK:ta. Lahdessa pelatessaan Neal tuli valituksi SM-liigan All Stars -kentälliseen kaudella 1978–1979, ensimmäisenä ulkomaalaisena SM-liigan historiassa. Seuraavat kaksi kautta Neal pelasi HIFK:n joukkueessa, jossa hän oli yksi avainpelaajista joukkueen voittaessa Suomen mestaruuden kaudella 1979–1980. HIFK:sta Neal siirtyi pelaamaan Ruotsin Elitserieniin Färjestadin joukkueeseen, jossa hän ei kuitenkaan päässyt samalle tasolle, kuin SM-liigassa.


title: Frank Neal

text: Neal oli puolustajaksi pienikokoinen, vain 168 cm. Siitä huolimatta hänet muistetaan kovana taistelijana, joka osasi tehdä pisteitä (kaudella 1979–1980 33 ottelua, joissa 39 pistettä).


title: Frank Neal

text: Vuodesta 2011 lähtien Neal on toiminut NHL-seura Minnesota Wildin pelaajatarkkailijana.


title: Embrace

text: Embrace on englantilainen kitararockbändi Brighousesta ja Bradfordista West Yorkshiresta. Tähän päivään mennessä he ovat julkaisseet viisi studioalbumia, yhden singlealbumin ja yhden b-side- kokoelman. Yhtyeeseen kuuluu veljekset Danny McNamara (laulaja) ja Richard McNamara (kitaristi) sekä basisti Steve Firth, kosketinsoittaja Mickey Dale ja rumpali Mike Heaton. Yhtyeen tuorein studioalbumi, This New Day, julkaistiin 27. maaliskuuta 2006.


title: Dean Whitehead

text: Dean Whitehead (s. 21. tammikuuta 1982 Abingdon, Englanti) on englantilainen jalkapalloilija, joka edustaa Englannin Valioliigassa pelaavaa Stoke City FC. Hän on pelipaikaltaan keskikenttäpelaaja.


title: Dean Whitehead

text: Whitehead aloitti uransa Abingdon Townin juniorijoukkueessa ennen siirtymistään Oxford Unitediin. Viiden Oxford-kauden jälkeen Whitehead siirtyi Sunderlandiin vapaalla siirrolla. Myöhemmin FA määräsi Sunderlandin maksamaan 150 000 puntaa Oxfordille.


title: Dean Whitehead

text: Whiteheadista tuli nopeasti edustusjoukkueen avainpelaaja ja hän oli johdattamassa "Black Catsit" mestaruussarjan voittoon kaudella 2004–05. Kauden päätteeksi pelaajat valitsivat hänet kauden parhaaksi.


title: Dean Whitehead

text: Seuraavalla kaudella (2005/06) Whitehead solmi Sunderlandin kanssa kolmen vuoden jatkosopimuksen. Sunderlandin osalta kausi oli epäonnistunut ja se putosi takaisin Championshipiin. Whiteheaden valioliigakaudesta parhaiten muistetaan hänen upea vapaapotkumaalinsa n. 27 metristä ohi Englannin maajoukkueen ja Tottenhamin maalivahdin Paul Robinsonin.


title: Dean Whitehead

text: Championship -kauden 2006–07 aikana Whiteheadesta tuli joukkueen kapteeni, kun hän korvasi tehtävässä Burnleyyn siirtyneen Steven Caldwell'n. Kauden päätteeksi Sunderland nousi Valioliigaan.


title: Dean Whitehead

text: Kausi 2007/08 alkoi hyvin ja Sunderland voitti ennakkosuosikki Tottenhamin 1–0. Onni ei ollut Whiteheaden puolella ja alkukauden Wigan -ottelussa saama vamma pitää keskikenttäpelaajan poissa pelikentiltä puolen vuoden ajan.


title: Dean Whitehead

text: Whitehed allekirjoitti neljän vuoden sopimuksen Stoke Cityn kanssa 24. heinäkuuta 2009. Hän teki Stoke City debyyttinsä 15 elokuuta 2009 ottelussa Burnleyta vastaan. Whitehedin hitaasti alkanut ura Stokessa on kääntynyt nousuun ja hän on saanut kiitosta valmentaja Tony Pulisilta.


title: Let It Roll: Rocks & Rarities

text: Let It Roll: Rocks & Rarities on vuonna 2004 julkaistu Albert Järvisen kokoelmalevy.


title: Vähemmistökieli

text: Vähemmistökieli tarkoittaa kieltä, jota puhuu vähemmistö maan väestöstä. Näitä kieliä ovat esimerkiksi baski Espanjassa ja ruotsi Suomessa.


title: Vähemmistökieli

text: Euroopan neuvostossa on tehty alueellisia kieliä ja vähemmistökieliä koskeva eurooppalainen peruskirja. Se on kansainvälinen sopimus, jonka monet Euroopan Neuvoston jäsenmaat ovat allekirjoittaneet ja jota Euroopan neuvosto valvoo. Peruskirjan määritelmän mukaan vähemmistökieliä ovat kielet, ”joita osa jonkin valtion väestöstä perinteisesti käyttää, mutta jotka eivät ole kyseisen valtion virallisten kielten murteita, maahanmuuttajien kieliä eivätkä keinotekoisia kieliä”.


title: Vähemmistökieli

text: Vähemmistökielillä on hyvin erilaisia asemia eri yhteiskunnissa, ja niiden puhujamäärät vaihtelevat miljoonista muutamiin kymmeniin. Jos kielen puhujien määrä on kovin pieni, kieli muuttuu uhanalaiseksi ja lopulta katoaa kokonaan nuorempien sukupolvien siirtyessä käyttämään pelkästään valtaväestön kieltä. Useissa maissa vähemmistökielten asemaa pyritään tukemaan esimerkiksi lainsäädännöllä, joka takaa palveluiden saamisen kyseisillä kielillä.


title: Neil Simon

text: Marvin Neil Simon (4. heinäkuuta 1927 Bronx, New York – 26. elokuuta 2018 Manhattan, New York) oli yhdysvaltalainen näytelmäkirjailija ja elokuvakäsikirjoittaja. Hän voitti uransa aikana kolme Tony-palkintoa ja yhden Pulitzerin.


title: Neil Simon

text: Simon syntyi Bronxissa, New Yorkissa, ja opiskeli lyhyesti New Yorkin yliopistolla vuonna 1946. Hänen ensimmäinen Broadway-näytelmänsä "Come Blow Your Horn" kantaesitettiin vuonna 1961.


title: Neil Simon

text: Simon oli 1960-luvulta 2000-luvulle tuottelias kirjoittaja, joka julkaisi kymmenittäin tunnettuja näytelmiä ja käsikirjoittanut elokuvia. Hän oli naimisissa muun muassa Marsha Masonin kanssa vuosina 1973–1981 ja Elaine Joycen kanssa vuodesta 1999.


title: Neil Simon

text: Simon syntyi heinäkuussa 1927 New Yorkin Bronxissa. Hän opiskeli New Yorkin yliopistossa 1944–1945 ja Denverin yliopistossa Coloradossa 1945–1946, jossa hän palveli samalla Yhdysvaltain ilmavoimissa ja toimi sotilaslehden urheilutoimittajana.


title: Neil Simon

text: 1940-luvulla Simon kirjoitti myös radiohupailuja veljensä Dannyn kanssa. 1950-luvulla he siirtyivät televisioon, jossa he kirjoittivat sketsejä muun muassa Jackie Gleasonille kirjoittajakollegoinaan muun muassa Woody Allen ja Mel Brooks. Danny Simon siirtyi ohjaajan tehtäviin, mutta Neil Simon alkoi saada yhä enemmän menestystä kirjoittajana ja voitti Emmy-palkinnon Sid Caesarin (1957) ja Phil Silverin tv-show’sta (1959). Vuonna 1961 veljekset Neil ja Danny Simon julkaisivat ensimmäisen teatterinäytelmänsä "Come Blow Your Horn", joka oli samalla heidän viimeinen yhteistyöhankkeensa.


title: Neil Simon

text: Neil Simon ryhtyi työskentelemään yksin ja tuotteliaasti niin, että parhaimmillaan syntyi näytelmä joka vuosi. Hänen tunnetuimpia teoksiaan ovat "Barefoot in the Park" (1964), "The Odd Couple" (1966), "Last of the Red Hot Lovers" (1970), "The Prisoner of Second Avenue" (1972); "Brighton Beach Memoirs" (1984), "Biloxi Blues" (1986), "Broadway Bound" (1987) ja "Lost in Yonkers" (1991).


title: Neil Simon

text: Neil Simon teki näytelmistään myös elokuvasovituksia. Näitä ovat "Päreet palaa!" (1975, ohj. Melvin Frank), "Brighton Beach Memoirs" (1986, ohj. Gene Saks), "Sukumme on toista maata" ("Lost in Yonkers", 1993, ohj. Martha Coolidge), "Jake’s Women" (1996, ohj. Glenn Jordan) ja "London Suite" (1996, ohj. Jay Sandrich).


title: Neil Simon

text: Simonille myönnettiin Tony-palkinto näytelmistä "The Odd Couple, Biloxi Blues" ja "Lost in Yonkers", josta hän sai myös Pulitzer-palkinnon.


title: Neil Simon

text: Vuonna 1999 Simonilta julkaistiin omaelämäkerta "The Play Goes On: A Memoir".


title: Neil Simon

text: Simon kuoli keuhkokuumeeseen 91-vuotiaana Manhattanilla 26. elokuuta 2018. Ennen kuolemaansa hän sairasti Alzheimerin tautia ja munuaisten vajaatoimintaa.


title: Neil Simon

text: Simonin näytelmistä on esitetty suomeksi ainakin näitä:


title: Greatest hits (Monkees)

text: The Monkees Greatest Hits on vuonna 1995 julkaistu The Monkees kokoelmalevy.


title: Sendhil Ramamurthy

text: Sendhil Amithab Ramamurthy (s. 17. toukokuuta 1974 Chicago, Illinois, Yhdysvallat) on yhdysvaltalainen näyttelijä. Hänellä on kuitenkin intialaiset sukujuuret.


title: Sendhil Ramamurthy

text: Ramamurthy tunnetaan parhaiten roolistaan Mohinder Sureshina televisiosarjassa "Heroes".


title: Sendhil Ramamurthy

text: Hän on ollut vuodesta 1999 asti naimisissa Olga Sosnovskan kanssa. Pariskunnalla on yksi yhteinen lapsi.


title: Sendhil Ramamurthy

text: Ramamurthy on näytellyt muun muassa elokuvissa "My Sexiest Mistake", "Little India" ja "Thanks to Gravity" sekä vieraillut televisiosarjoissa "Greyn anatomia" ja "Sairaalaelämää".


title: Wallingford Riegger

text: Wallingford Constantine Riegger (29. huhtikuuta 1885 – 2. huhtikuuta 1961) oli yhdysvaltalainen säveltäjä. Hän käytti monissa töissään Schönbergin 12-säveljärjestelmää.


title: Wallingford Riegger

text: Rieggerin oma soitin oli sello. Hän opiskeli Yhdysvaltain lisäksi Saksassa ja opetti itse myöhemmin muun muassa Draken yliopistolla ja Ithaca Collegessa.


title: Wallingford Riegger

text: Riegger kuoli erikoisen onnettomuuden seurauksena New Yorkissa vuonna 1961: hän sotkeutui kahden tappelevan koiran talutushihnoihin, kaatui, löi päänsä ja menehtyi saamiinsa vammoihin.


title: Poppa Joe

text: ”Poppa Joe” on brittiläisen Sweet-yhtyeen kappale ja single, joka julkaistiin alkuvuodesta 1972.Väistö, Perttunen 2003, s.17. Kuten yhtyeen kaikki vuosien 1971–1972 singlejen a-puolet, myös ”Poppa Joe” on Nicky Chinnin ja Mike Chapmanin säveltämä. Kappale on 1970-luvun purukumipoppia, josta löytyy myös vaikutteita karibialaisesta musiikista.Väistö, Perttunen 2003, s. 26. Kuten yhtyeen kaikkien viiden ensimmäisen RCA Recordsin julkaiseman singlen kohdalla, Sweet ei soita a-puolella itse, vaan musiikista vastaavat studiomuusikot.


title: Poppa Joe

text: ”Poppa Joe” nousi listaykköseksi ainakin kahdeksassa maassa, mukaan lukien Suomessa.Väistö, Perttunen 2003, s. 27. Britanniassa ”Poppa Joe” oli korkeimmillaan listan sijalla 11.


title: Poppa Joe

text: Singlen b-puoli on yhtyeen esikoisalbumille sisältyvä ”Jeanie”, joka puolestaan oli yhtyeen jäsenten itse tekemä ja soittama. Siitä mahdollisesti suunniteltiin jopa a-puolta, koska siitä kuvattiin ”Poppa Joen” tavoin promovideo.Väistö, Perttunen 2003, s. 16–17. Singlen kummatkin kappaleet julkaistiin myöhemmin samana vuonna myös kokoelmalevyllä "The Sweet’s Biggest Hits".


title: Poppa Joe

text: Eddy julkaisi ”Poppa Joesta” suomenkielisen version ”Pappa Joe”. Sanat teki Vexi Salmi salanimellä Leo Länsi.


title: Poppa Joe

text:
A-puoli
B-puoli


title: Pääkallokiitäjä

text: Pääkallokiitäjä ("Acherontia atropos") on kiitäjien heimoon kuuluva perhoslaji. Se on Euroopan suurin kiitäjä ja kookkain Suomessa tavattu perhoslaji.


title: Pääkallokiitäjä

text: Pääkallokiitäjän tunnistaa helpoiten suuresta koostaan ja selässä olevasta, jonkin verran ihmisen pääkalloa muistuttavasta kuviosta. Etusiivet ovat pohjaväriltään ruskeat. Niissä on jonkin verran suojavärityksenä toimivaa kuviointia, josta parhaiten erottuvat vaaleat poikkijuovat sekä valkoinen diskoidaalitäplä. Takasiivet ovat kirkkaankeltaiset tummilla poikkijuovilla. Siipien kärkiväli on koiraalla 94–118 mm ja naaraalla 107–131 mm, eli laji vastaa kooltaan pienimpiä lintuja. Sillä on huomattavan suuret verkkosilmät, lyhyet valkeakärkiset tuntosarvet sekä lyhyt imutorvi. Paksun mustanruskean ja sinertävänsävyisen keskiruumiin selkäpuolella on keltainen pääkalloa muistuttava kuvio. Takaruumiissa on selviä, ruskeita ja keltaisia poikkijuovia sekä keskellä selkää sininen pitkittäisjuova.


title: Pääkallokiitäjä

text: Puuntuhooja ("Cossus cossus") ja isohangokas ("Cerura vinula") muistuttavat lajia jossain määrin, mutta pääkallokiitäjässä on kuitenkin aina keltaista väriä. Varsin usein myös syreenikiitäjää ("Sphinx ligustri") luullaan pääkallokiitäjäksi.


title: Pääkallokiitäjä

text: Toukka on väritykseltään vihreä, ruskea tai keltainen ja kyljissä on vaaleampia vinojuovia, joiden yläpuolelta toukan iho on sinisävyinen. Peräpäässä oleva sarvi on keltainen tai ruskea, vahvasti kaareva ja siinä on pitkiä valkoisia nystyjä. Täysikasvuisena toukka on 120–130 mm pitkä.


title: Pääkallokiitäjä

text: Pääkallokiitäjä elää Lähi-idän alueella ja Välimeren läheisyydessä. Levinneisyys jatkuu etelässä eteläiseen Afrikkaan saakka. Lisäksi sitä tavataan Kanariansaarilla ja Azoreilla. Vaeltajana sitä kuitenkin tavataan silloin tällöin myös pohjoisempana aina Islantia myöten ja viime aikoina se on yleistynyt esimerkiksi Britannian alueella leudoista talvista johtuen. Lentoaika varsinaisella esiintymisalueella on useina sukupolvina maaliskuusta syyskuuhun, Afrikassa ympäri vuoden.


title: Pääkallokiitäjä

text: Koska laji liikuu paljon, sitä tavataan silloin tällöin Suomessa asti. Vakituista elinympäristöä sillä ei täällä kuitenkaan ole, vaan kaikki Suomessa tavattavat yksilöt ovat vaeltajia. Perhosta tavataan yksitellen ja joinakin vuosina havainnot puuttuvat kokonaan. Suomesta on löydetty myös pääkallokiitäjän toukkia ja koteloita, jotka ovat alkukesällä vaeltaneiden yksilöiden jälkeläisiä. Havainnot lajista painottuvat elokuun lopulle, mutta yksilöitä voi tavata toukokuun lopulta alkaen.


title: Pääkallokiitäjä

text: Pääkallokiitäjä on aktiivinen iltahämärästä aamuyölle ja molemmat sukupuolet lentävät valolle, usein vasta myöhään illalla. Varsinaisella levinneisyysalueellaan pääkallokiitäjä elää viljelyalueilla ja puutarhoissa , lähinnä toukan ravintokasvina toimivien koisokasvien, kuten perunaviljelmien läheisyydessä. Pääkallokiitäjä vierailee vain harvoin kukilla. Sen sijaan ravinnokseen aikuinen perhonen syö esimerkiksi valuvaa mahlaa ja tunkeutuu usein mehiläispesiin imemään hunajaa. Mehiläispesässä se voi liikkua rauhassa erittämänsä tuoksun ansiosta. Kuolleita perhosia tavataan silloin tällöin mehiläispesistä. Perhoset imevät nestettä myös käyneistä hedelmistä. Häirittynä aikuinen perhonen nostaa siipensä, hyppelee ympäriinsä ja ääntelee voimakkaasti. Toukka voi ääntelyn lisäksi myös purra.


title: Pääkallokiitäjä

text: Parittelu alkaa yöllä ja kestää usein seuraavaan iltaan saakka. Naaras parittelee huomattavan monta kertaa. Naaras munii 150–200 munaa yksitellen tai korkeintaan parinkymmen munan ryhminä. Parin kymmenen asteen lämpötilassa munat kuoriutuvat reilun viikon kuluttua. Toukka syö öisin ja piilottelee valoisan ajan kasvin vartta vasten tai lehden alla. Se on laiska liikkumaan ja liikkuu korkeintaan päästäkseen syömään uutta lehteä. Toukan kehitys kestää 20 °C:n lämpötilassa 45–60 vuorokautta, ja lopulta toukka vaeltaa muutaman päivän ajan etsien koteloitumispaikkaa. Toukka kaivautuu koteloitumista varten maaperään 15–40 cm syvyyteen. Kotelo talvehtii, muttei yleensä kestä Euroopan talvia. Riittävän kuivassa paikassa se on kuitenkin kestänyt −4 °C:n lämpötilaa puolen vuoden ajan.


title: Pääkallokiitäjä

text: Esiintyessään runsaana toukka voi olla perunan tuholainen. Euroopassa se on harvinaistunut huomattavasti 1950-luvun jälkeen, luultavasti yleistyneen torjunta-aineiden käytön seurauksena.


title: Pääkallokiitäjä

text: Toukan ravintokasveja ovat pääasiassa peruna ("Solanum tuberosum") ja muut koisokasvit, mutta se on varsin moniruokainen ja laji elää hyvin monilla kasveilla.


title: Tom Walkinshaw

text: Tom Walkinshaw (14. elokuuta 1946 Midlothian, Skotlanti Iso-Britannia – 12. joulukuuta 2010 Oxfordshire, Skotlanti Iso-Britannia) oli skotlantilainen kilpa-autoilija, Formula 1 -tallipäällikkö ja Tom Walkinshaw Racing -yhtiön perustaja. Hän omisti myös Englannissa rugbyä pelaavan Gloucester Rugby -joukkueen.


title: Tom Walkinshaw

text: Walkinshaw kuoli syöpään 12. joulukuuta 2010 64-vuotiaana.


title: Tom Walkinshaw

text: Walkinshaw perusti vuonna 1975 Tom Walkinshaw Racingin (TWR), joka suunnitteli sekä rakensi kilpa- ja ralliautoja muun muassa Rover- ja Porsche-merkeillä. Sen autoilla kilpailtiin eri autoilusarjoissa, välillä hyvälläkin menestyksellä, muun muassa voittamalla Le Mansin 24 tunnin ajon neljästi (vuosina 1988 ja 1990 Jaguar-yhteistyössä ja vuosina 1996–97 Porsche-yhteistyössä).


title: Tom Walkinshaw

text: Formula 1 -ympyröihin Walkinshaw pääsi kun hänet palkattiin Benettonin F1-talliin vastaavaksi suunnittelijaksi vuonna 1992. Kaudella 1994 Michael Schumacher voitti tallin autolla ensimmäisen mestaruutensa, ja samana vuonna Walkinshaw joutui selvittelyn kohteeksi kun tallin autoista löytyi muun muassa kiellettyä elektroniikkaa. Rangaistuksia ei kuitenkaan tullut, koska FIA ei pystynyt todistamaan että autot olisivat olleet sääntöjenvastaisia itse kilpailutapahtumissa.


title: Tom Walkinshaw

text: Vuonna 1995 Walkinshaw osti puolet Ligierin F1-tallista Benettonin tallipäällikkö Flavio Briatorelta. Walkinshaw olisi halunnut hankkia tallin kokonaan omistukseensa, mutta se ei onnistunut, joten kaupat peruttiin. Niinpä hän hankki Arrowsin F1-tallin ja ryhtyi samalla tallipäälliköksi. Kaudella 1997 Walkinshaw onnistui saamaan talliinsa edellisen kauden mestarin Damon Hillin, vaikka tallin kilpailukykyyn ei uskottu. Talli saavutti kauden aikana yhdeksän pistettä ja sijoittui valmistajien sarjassa kahdeksanneksi. Paras sijoitus oli Hillin ajama kakkossija Unkarin GP:ssa, jonka oli lähellä voittaa ennen kytkinongelmia.


title: Tom Walkinshaw

text: TWR Group työllisti vuonna 1997 1500 henkeä Britanniassa, Ruotsissa, Australiassa ja Yhdysvalloissa. Se joutui kuitenkin selvitystilaan vuonna 2002 kun Walkinshaw'n F1-tallilla oli suuria talousvaikeuksia. Walkinshaw muun muassa maksoi itse omista rahoistaan noin viisi miljoonaa euroa, jotta sai tallin moottorivelat maksettua Cosworthille ja autot radalle Silverstonessa. Lopulta Saksan GP kolme viikkoa myöhemmin jäi tallin viimeiseksi, vaikka kaudesta oli vielä viisi osakilpailua ajamatta. Tallin kaatumisen jälkeen varoja perittiin Walkinshaw'lta henkilökohtaisesti ja lopulta myös TWR-yhtiö joutui lopettamaan toimintansa.


Nansenin kansainvälinen pakolaistoimisto (ransk. "Office international Nansen pour les réfugiés", engl. "Nansen International Office for Refugees") oli Kansainliiton alajärjestö, jonka tehtävänä oli huolehtia kansainvälisesti pakolaisista. Järjestö toimi vuosina 1930–1939, ja sille myönnettiin Nobelin rauhanpalkinto vuonna 1938.


title: Nansenin kansainvälinen pakolaistoimisto

text: Vuoden 1930 lopulla perustettu järjestö aloitti toimintansa varsinaisesti 1. huhtikuuta 1931. Organisaatio oli ensimmäisen Kansainliiton Pakolaisasiain pääkomission seuraaja. Järjestöä oli johtanut sen perustamisesta 27. kesäkuuta 1921 lähtien norjalainen pakolaisasiain päävaltuutettu Fridtjof Nansen, joka oli kuollut alkuvuodesta 1930. Kansainliiton sihteeristö katsoi kuitenkin tarpeelliseksi järjestää apua pakolaisille eri puolilla maailmaa.


text: Toimiston tehtäväksi tulivat eritoten poliittisten pakolaisten virrat Saksasta, Italiasta ja Espanjasta, joissa kaikissa maissa oli valtaan tullut diktaattori. Vielä toimintansa loppuvaiheissa toimisto sai laajan työkentän Itävallan pakolaisista.


text: Melko pian Nobelin rauhanpalkinnon saamisen jälkeen Nansenin kansainvälinen pakolaistoimisto suljettiin, mutta sen työtä jatkamaan perustettiin Lontoossa toiminut Kansainliiton pakolaisasiain pääkomissio.


text: Nansen-passi


title: Donald Moffat

text: Donald Moffat (26. joulukuuta 1930 – 20. joulukuuta 2018) oli brittiläissyntyinen, sittemmin yhdysvaltalaistunut näyttelijä. Hän opiskeli Royal Academy of Dramatic Artsissa ja on pitkän uransa aikana menestynyt sekä elokuvissa, televisiossa että teatterissa. Hän meni 13. kesäkuuta 1970 naimisiin Gwen Arnerin kanssa.


title: Ben Gazzara

text: Biagio Anthony "Ben" Gazzara (28. elokuuta 1930 New York City – 3. helmikuuta 2012 Manhattan) oli yhdysvaltalainen näyttelijä, joka esiintyi urallaan elokuvissa, televisiossa ja teatterissa. Hän voitti urallaan Emmy-palkinnon ja oli ehdolla Tony-palkintoon ja Golden Globeen.


title: Ben Gazzara

text: Biagio Anthony Gazzara syntyi italialaisille vanhemmille. Hän opiskeli näyttelemistä New Yorkissa, ensin The New Schoolissa ja sitten The Actors Studiossa Lee Strasbergin alaisuudessa. Gazzara aloitti uransa teatterissa. Hänen ensimmäinen merkittävä roolinsa Broadwayllä oli Elia Kazanin ohjaamassa Tennessee Williamsin näytelmässä "Kissa kuumalla katolla". Sitä alettiin esittää maaliskuussa 1955, ja Gazzara jätti näytelmän syksyllä, jolloin hän siirtyi esiintymään toiseen Broadway-näytelmään, "A Hatful of Rainiin". Siitä Gazzara sai Tony-palkintoehdokkuuden.


title: Ben Gazzara

text: Gazzaran ensimmäinen merkittävä elokuvarooli oli vuoden 1959 elokuvassa "Erään murhan anatomia", jossa hän esitti upseeria, jota syytettiin vaimon raiskauksen jälkeisestä kostomurhasta. Hän esiintyi 1960-luvulla NBC:n televisiosarjassa "Tuomittu". Gazzara oli sarjasta kolme kertaa Golden Globe -ehdokkaana ja kahdesti Emmy-palkintoon. "Tuomitun" viimeisenä kuvauspäivänä Gazzara tapasi ohjaaja-näyttelijä John Cassavetesin, joka tarjosi tälle roolia elokuvasta "Aviomiehet". Gazzara esiintyi 1970-luvulla kahdessa muussakin Cassavetesin elokuvassa, "Kiinalaisen kiristäjän murhassa" (1976) ja "Ensi-illassa" (1977). Gazzara näytteli samaan aikaan vielä Broadwayllä ja sai Tony-ehdokkuudet näytelmistä "Hughie" ja "Kuka pelkää Virginia Woolfia?".


title: Ben Gazzara

text: Gazzara aloitti 1970-luvulla yhteistyön toisen merkittävä ohjaajan, Peter Bogdanovichin kanssa. Bogdanovichin vuoden 1979 elokuvassa "Singaporen kuningas" Gazzara oli hänelle harvinaisessa pääroolissa bordellia pyörittävänä amerikkalaisena. Kaksi vuotta myöhemmin hän esiintyi Bogdanovichin elokuvassa "Etsivät vauhdissa". Gazzara vietti 1980-luvulla paljon aikaa Italiassa, jossa hänellä oli huvila. Italiassa hän esiintyi muun muassa Marco Ferrerin ja Giuseppe Tornatoren elokuvissa. Vuonna 1985 Gazzara näytteli Aidsia sairastavan nuoren miehen isää televisioelokuvassa "Liian varhain", josta hän oli Emmy-ehdokkaana.


title: Ben Gazzara

text: 1990-luvulla monet Gazzaran varhaisia töitä ihailleet nuoret ohjaajat halusivat hänet elokuviinsa. Vuosina 1996–1999 hän esiintyi 14 elokuvassa ja useassa televisiotuotannossa. Gazzaran tuolloisiin rooleihin kuuluvat talousrikollinen David Mametin "Espanjalaisessa vangissa", pornotuottaja Coenin veljesten kulttiklassikossa "Big Lebowski" ja mafiapomo Spike Leen "Summer of Samissa".


title: Ben Gazzara

text: Gazzaran viimeisiin rooleihin kuuluu HBO:n televisioelokuva "Hysterical Blindness", josta hän sai Emmy-palkinnon. Vuodet 2003–2005 hän teki yhden miehen näytelmää Yogi Berrasta. Gazzaran viimeinen Broadway-näytelmä oli vuoden 2006 uusintaversio näytelmästä "Awake and Sing!" Vuonna 2004 Gazzara julkaisi omaelämäkerran "In the Moment".


title: Ben Gazzara

text: Gazzara oli naimisissa kolmesti. Hänen ensimmäinen vaimonsa oli 1951–1957 radionäyttelijä Louise Erickson. Gazzaran toinen vaimo oli näyttelijä Janice Rule, jonka hän oli tavannut näytelmässä "The Night Circus". He olivat naimisissa 1961–1979 ja saivat tyttären. He erosivat pian sen jälkeen kun Gazzara oli tavannut saksalaismalli Elke Krivatin Soulissa elokuvan "Inchon" kuvauksissa. He menivät naimisiin 1982.


title: Ben Gazzara

text: Gazzara sai 1999 hoitoa suusyöpään, jolloin hän kertoi, että huomattavasti suurempi terveysongelma on ollut hänen masennuksensa, jota vastaan on taistellut vuosikymmeniä. Gazzara kuoli 2012 haimasyöpään 81-vuotiaana.


title: Kaikki singlet 1967–2007

text: Kaikki singlet 1967–2007 on vuonna 2007 julkaistu Kirkan kokoelmalevy.


title: Rieskalähteen koulu

text: Rieskalähteen koulu sijaitsee Turun kaupungissa Vätin kaupunginosassa Satakunnantien ja Tampereentien välissä. Rieskalähteen koulussa toimii oppilaskunnan hallitus ja tukioppilastoiminta. Koulussa toimii peruskoulun 7.–9. vuosiluokat. Koulussa on noin 460 oppilasta ja reilut 40 opettajaa. Turun painotetun matematiikan oppilaat opiskelevat Rieskalähteen matematiikkaluokalla .


title: Rieskalähteen koulu

text: Olli Vahteran suunnittelema, vuonna 1963 valmistunut rakennus oli alun perin Läntinen kansalaiskoulu. Rakennukseen on tehty muutoksia ainakin vuonna 1973. Monimuotoisen rakennuksen julkisivut ovat harjattua terästä ja betonia, profiloitua kuparilevyä ja laattaterässäleikköä.


title: Owen Garriott

text: Owen Kay Garriott (s. 22. marraskuuta 1930) on yhdysvaltalainen astronautti.


title: Owen Garriott

text: Garriott syntyi Enidissä, Oklahomassa, ja valmistui Enid High Schoolista vuonna 1948, sen jälkeen Oklahoman yliopistosta. Hänet otettiin NASA:n töihin vuonna 1965, ja hän osallistui SL-3- (1973) ja STS-9-missioihin (1983).


title: Owen Garriott

text: Garriott lähti NASA:sta kesäkuussa 1986. Hänet otettiin "Astronaut Hall of Fameen" vuonna 1997.


title: Owen Garriott

text: Garriott on naimisissa ja hänellä on neljä aikuista lasta, joista yksi on "Ultima"-tietokonepelisarjan luoja ja avaruusturisti Richard Garriott.


title: Luettelo eniten tuottaneista elokuvista

text: Elokuvat tuottavat tuloja useista eri tulolähteistä mukaan lukien teatterinäytöksistä, DVD- ja Blu-ray -myynnistä, esittämisoikeuksista televisiossa ja markkinoinnista. Elokuvateattereiden lipputulot ovat kuitenkin tärkein ja pääasiallinen mittari, kun määritellään elokuvan menestystä. Tämä johtuu vanhan käytännön lisäksi siitä, että lipputulotiedot ovat helposti saatavilla verrattuna muihin tulolähteisiin. Tämä luettelo listaa kaikkien aikojen eniten lipputuloja saaneet elokuvat ja elokuvasarjat, ja näyttää miten lipputulot ovat kasvaneet ajan myötä. Luettelo ei listaa muista tulolähteistä saatuja tuloja.


title: Luettelo eniten tuottaneista elokuvista

text: Perinteisesti sotaelokuvat, musikaalit ja historialliset draamat ovat olleet kaikkein suosituimpia genrejä, mutta 2000-luvulla elokuvasarjat ovat menestyneet parhaiten. Seitsemän kahdeksasta "Harry Potter" -elokuvasta ja kaikki Peter Jacksonin Keski-Maahan sijoittuvat elokuvat ovat viidenkymmenen menestyneimmän elokuvan joukossa, minkä lisäksi "Transformers" ja "Pirates of the Caribbean" ovat olleet suosittuja. Myös supersankarielokuvat kiinnostavat elokuvayleisöä: DC Comicsin "Teräsmies" ja "Batman" sekä Marvel Comicsin sarjakuviin perustuvat elokuvat, kuten "Hämähäkkimies", "X-Men" ja Marvel Cinematic Universen elokuvat, ovat menestyneet pääosin hyvin. Kymmenen tuottaneimman elokuvan joukosta vain kaksi, James Cameronin ohjaamat elokuvat "Titanic" ja "Avatar", on sellaisia, joita ei ole sovitettu aiemmin olemassa olleesta materiaalista. Myös animaatioelokuvat ovat suosittuja: Disney on menestynyt elokuvilla "Frozen – huurteinen seikkailu" (kaikkein eniten tuottanut animaatioelokuva) ja "Leijonakuningas", minkä lisäksi yhtiön Pixar-elokuvista "Toy Story" -elokuvat ja "Nemoa etsimässä" ovat saaneet eniten suosiota.


title: Luettelo eniten tuottaneista elokuvista

text: Vaikka inflaatio on kuluttanut pois useimpien 1960- ja 1970-luvun elokuvien menestyksen, tuolta ajalta on olemassa elokuvasarjoja, jotka saavat edelleen uusia elokuvia. Esimerkiksi uusia "Teräsmies", "James Bond" ja "Star Trek" -elokuvia julkaistaan ajoittain, samalla kun "Tähtien sota" ja "Apinoiden planeetta" -elokuvasarjat herätettiin eloon pitkän tauon jälkeen; myös "Indiana Jones" teki menestyksekkään paluun valkokankaalle kahdenkymmenen vuoden tauon jälkeen. Jotkut tuottaneimman elokuvan titteliä hallinneista vanhemmista elokuvista eivät kykene kilpailemaan nykyelokuvien kanssa, vaikkakin niiden tuotto on nykyrahassakin huomattava. Esimerkiksi "Tuulen viemää", joka oli kaikkein eniten tuottanut elokuva 25 vuoden ajan, ei mahdu edes 50 parhaan joukkoon, mutta inflaatiokorjattuna se olisi yhä kaikkein eniten tuottanut elokuva. Kaikki tuotot on ilmaistu Yhdysvaltain dollareilla niiden nimellisillä arvoilla ellei toisin mainita.


title: Luettelo eniten tuottaneista elokuvista

text: Tässä luettelossa elokuvat on listattu niiden elokuvateattereissa saamien tulojen mukaan. 30 elokuvaa on saavuttanut yli miljardin dollarin lipputulot, joista "Avatar" on ensimmäisellä sijalla. Lippuhinnan inflaatiota, väestön suuruutta tai lippujen ostamistrendejä ei ole otettu huomioon.


title: Antónios Pepanós

text: Antónios Pepanós (, joskus myös "Pépanos", Πέπανος, 1866 – ?) oli kreikkalainen uimari, joka osallistui vuoden 1896 kesäolympialaisiin voittaen hopeaa 500 metrin vapaauinnissa.


title: Antónios Pepanós

text: Ennen vuoden 1896 Ateenan kesäolympialaisia, Pepanós oli epäröinyt osallistumistaan, koska hän oli jo 30-vuotias, ja ohittanut omasta mielestään parhaat kautensa. Lopulta hän päätti osallistua 500 metrin vapaauintiin, johon osallistui Pepanóksen lisäksi vain kaksi uimaria. Pepanós sijoittuen toiseksi ajalla 9.57,6. Paul Neumann, joka voitti kilpailun, ui matkan aikaan 8.12,6.


title: Village Roadshow Pictures

text: Village Roadshow Pictures on australialainen elokuvastudio.


title: Hannu Raitio

text: Hannu Raitio (s. 1952) on Metsäntutkimuslaitoksen ylijohtaja . Hän on toiminut vuodesta 1996 lähtien Metlan Parkanon tutkimusaseman johtajana sekä sitä ennen parinkymmenen vuoden ajan erikoistutkijana ja tutkijana . Koulutukseltaan Hannu Raitio on filosofian tohtori.


title: Sofia Kallio

text: Sofia Kallio on suomalainen sopraano. Sofia Kallio aloitti lauluopinnot vuonna 2000 Turun ammattikorkeakoulussa. Vuonna 2001 hän jatkoi opintojaan saksalaisessa Karlsruhen musiikkikorkeakoulussa professori Marga Schimlin johdolla. Vuonna 2002 Kallio siirtyi Karlsruhen Oopperakouluun professori Mitsuko Shirain oppilaaksi. Kallion opettajana on viimeksi toiminut professori Roland Hermann. Kallio on osallistunut muun muassa Sherril Milnesin ja Brigitte Fassbaenderin mestarikursseille. Hän on valmistunut filosofian maisteriksi kulttuurihistorian laitokselta Turun yliopistosta vuonna 2000.


title: Sofia Kallio

text: Kallio sai kolmannen sijan Passaun kansainvälisessä laulukilpailussa Saksassa vuonna 2007 ja samana vuonna kolmannen sijan kansainvälisessä Sibelius-laulukilpailussa Suomessa.


title: Sofia Kallio

text: Kauden 2004–2005 Sofia Kallio oli kiinnitettynä Strasbourgin oopperan oopperastudioon ”Les Jeunes Voix du Rhin”. Vuodesta 2005 lähtien hän on ollut kiinnitettynä Pforzheimin oopperan solistikuntaan Saksassa ja syksystä 2008 Coburgin oopperaan. Kallio on esiintynyt Savonlinnan Oopperajuhlilla kesällä 2005 ja 2006.


title: Otto Herschmann

text: Otto Herschmann (4. tammikuuta 1877 – 14. kesäkuuta 1942) oli itävaltalainen, juutalainen urheilija ja olympiamitalisti.


title: Otto Herschmann

text: Herschmann osallistui vuoden 1896 kesäolympialaisissa 100 metrin vapaauintiin. Hän sijoittui toiseksi ajalla 1.22,8 häviten 0,6 sekuntia voittajalle, Alfréd Hajósille. Vuoden 1912 olympialaisissa hän kuului hopeaa voittaneeseen Itävallan säilämiekkailujoukkueeseen. Hän toimi tuolloin myös Itävallan olympiakomitean puheenjohtajana ja on ainoa kansallisen olympiakomitean puheenjohtaja, joka virassa toimiessaan on saavuttanut olympiamitalin.


title: Otto Herschmann

text: Natsit pidättivät Herschmannin Wienissä 14. tammikuuta vuonna 1942 ja hänet karkotettiin Sobibórin keskitysleirille. Hän kuoli Izbicassa Saksan miehittämässä Puolassa myöhemmin samana vuonna.


title: Otto Herschmann

text: Herschmann on valittu kansainväliseen juutalaisten urheilijoiden Hall of Fameen.


title: Otto Herschmann

text: 7. marraskuuta 2001 Herschmannin kotikaupunki Wien nimesi erään kujan Herschmannin muistoksi "Otto-Herschmann-Gasse"ksi ().


title: Silmät sydämeeni

text:
Silmät sydämeeni on vuoden 2007 Idols-kisassa kolmanneksi sijoittuneen Kristiina Braskin esikoisalbumi, joka julkaistiin marraskuussa 2007.
Albumilta julkaistiin neljä singleä "Nyt mä meen", "Silmät sydämeeni", "Pilvet valmiina" sekä "Liian kaukana".


title: Silmät sydämeeni

text: Albumi nousi Suomen virallisen albumilistan sijalle 9 viikolla 46/2007, mikä oli myös sen korkein sijoitus. Levy on myynyt kultaa, yli 15 000 kappaletta.Albumin ensimmäisenä julkaistiin 10. lokakuuta 2007 kappale "Nyt mä meen". Single lähti soimaan radioissa varsin nopeasti, mutta kovin suurta menestystä siitä kuitenkaan ei tullut. Singlellä on kappaleesta radiosoittoon tarkoitettu "singleversio". Myöhemmin albumilla julkaistiin kappaleesta albumiversio, tosin mukana oli myös singleversio.


title: Silmät sydämeeni

text: Toinen single "Silmät sydämeeni" julkaistiin joulukuussa 2007. Kappale lähti soimaan radioissa hitaasti, mutta nousi myöhemmin monen radiokanavan soitetuimpien kappaleiden joukkoon. Kappale sai arvosteluissa parempia arvosanoja kuin ensimmäinen single "Nyt mä meen". Singlellä on myös mukana Teleksin tekemä "Unohtaisinpa". Single julkaistiin vain promosinglenä.


title: Silmät sydämeeni

text: Kolmas single "Pilvet valmiina" lähetettiin radioille toukokuussa 2008. Harva radiokanava otti kappaletta soittolistoilleen, mutta esimerkiksi Radio Nova soitti sitä kohtalaisen paljon. Braskin kotisivuilla kerrottiin, että kappaleeseen kuvattaisiin musiikkivideo, mutta sen tekeminen sittemmin ilmeisesti peruuntui.


title: Silmät sydämeeni

text: Neljäs single lähetettiin radioille elokuun lopussa 2008. Single ei menestynyt.


title: John Astin

text: John Allen Astin (s. 30. maaliskuuta 1930) on yhdysvaltalainen näyttelijä. Hän on esiintynyt sekä elokuvissa että televisiossa, merkittävimpänä roolina "Gomez Addams" sarjassa "The Addams Family" 1960-luvulla.


title: John Astin

text: Astin syntyi Baltimoressa, Marylandissa, Margaret Linnie Mackenzien ja tri Allen Varley Astinin pojaksi. Hän opiskeli matematiikkaa Johns Hopkinsin yliopistolla ja Washington & Jefferson Collegessa.


title: John Astin

text: Astin oli vuonna 1969 Oscar-ehdokkaana ja vuonna 1993 Emmy-ehdokkaana. Hän on ollut vuodesta 1989 lähtien naimisissa Valerie Ann Sandobalin kanssa.


title: Philip Bosco

text: Philip Michael Bosco (26. syyskuuta 1930 – 3. joulukuuta 2018) oli yhdysvaltalainen näyttelijä.


title: Philip Bosco

text: New Jerseyssä syntynyt Bosco opiskeli St. Peter's Preparatory Schoolissa ja Washington DC:n Katolisessa yliopistossa. Hänen vanhempansa olivat Margaret Raymond ja Philip Lupo Bosco. Hän meni 2. tammikuuta 1957 naimisiin Nancy Ann Dunklen kanssa. Parille syntyi seitsemän lasta: Jenny, Diane, Philip, Chris, John, Lisa ja Celia.


title: Philip Bosco

text: Bosco aloitti uransa Broadway-teatterissa. Teatterin ulkopuolella hänellä on ollut useita rooleja muun muassa televisiosarjassa "Kova laki". Hänet on palkittu Emmy- ja Tony-palkinnoilla.


title: Philip Bosco

text: Bosco tunnetaan myös elokuvamaailmasta. Hänellä on ollut osat esimerkiksi elokuvissa "Sanaton rakkaus" (1986), "Kylmää terästä" (1989), "Kuka sanoo tahdon" (1997) ja "Hitch – Lemmentohtori" (2005).


title: Naamiotrappi

text: Naamiotrappi ("Neotis heuglinii") on itäafrikkalainen trappien heimoon kuuluva kurkilintu. Lajin tieteellinen nimi "heuglinii" tulee Theodor von Heuglinista. "Neotis"-suvun kuvaili Richard Bowdler Sharpe 1893. Sukuun kuuluu 4 lajia.


title: Naamiotrappi

text: Linnun selkä on tummanruskea valkoisin viiruin, alapuoli ja pitkä kaula valkeat ja naama musta.


title: Naamiotrappi

text: Naamiotrappi elää Itä-Afrikassa Djiboutissa, Etiopiassa, Keniassa ja Somaliassa. Sitä tavataan myös Eritreassa. Sen elinalueen laajuus on noin 630 000 neliökilometriä ja kanta on elinvoimainen.


title: Larry Peerce

text: Lawrence "Larry" Peerce (s. 19. huhtikuuta 1930) on yhdysvaltalainen elokuvaohjaaja.


title: Larry Peerce

text: Peerce syntyi oopperalaulaja Jan Peercen pojaksi New Yorkin Bronxissa. Hän ohjasi ensimmäisenä elokuvanaan "Onnen hinnan" vuonna 1964. Läpimurto oli viimeistään Philip Rothin romaaniin perustuva elokuva "Hyvästi Columbus" (1969).


title: Larry Peerce

text: Peercen myöhempien elokuvien joukkoon lukeutuvat "Paniikki stadionilla" (1976), "Queenie" (1987) ja "John Belushi – loppuun palanut" (1989).


title: Barisanvuoret

text: Barisanvuoret ("Bukit Barisan") on vuoristo Sumatran saarella Indonesiassa. Vuoristo sijaitsee saaren länsirannikolla. Vuoret muodostavat pitkin koko saarta kulkevan vuorijonon, jonka pituus on 1 700 km. Läntisillä rinteillä Barisanvuoristo laskee nopeasti kohti Intian valtamerta, ja rannikkokaistale on vain noin 32 kilometriä leveä. Vuoret ovat lähinnä tulivuoria, joita peittää taaja viidakko. Suurin osa alueesta on muodostunut nuorista magmakivistä ja vulkaanisesta tuhkasta. Vuoriston korkein huippu on Gunung Kerinci, joka nousee 3 805 metrin korkeuteen. Tulivuori on purkautunut viimeksi 2004. Marapivuori on Barisanin aktiivisin tulivuori ja se on purkautunut 58 kertaa vuoden 1770 jälkeen.


title: Barisanvuoret

text: Vuorijonon eteläpäässä on Bukit Barisan Selatanin kansallispuisto.


title: Barisanvuoret

text: Indonesian ja malaijin kielillä Bukit Barisan tarkoittaa 'vuorijonoa'.


title: Hans Sarpei

text: Hans Adu Sarpei (s. 28. kesäkuuta 1976, Tema, Ghana) on ghanalainen jalkapalloilija. Hän on pelipaikaltaan puolustava keskikenttä tai oikea laitapuolustaja ja pelaa tällä hetkellä saksalaisessa Bayer Leverkusenissa.


title: Hans Sarpei

text: Sarpei, joka omistaa myös Saksan passin, kuului vuoden 2006 MM-kisoissa Ghanan joukkueeseen. Ghana oli tuolloin ensimmäistä kertaa maan historiassa MM-lopputurnauksessa. Hän pelasi ensimmäisen maaottelunsa 7. marraskuuta 2000 Zimbabwea vastaan. Sarpei pelasi Ghanan joukkueessa myös vuoden 2010 MM-kisoissa.


title: Tansania olympialaisissa

text: Tansania osallistui olympialaisiin ensimmäisen kerran Tokion 1964 kesäolympialaisissa, tuolloin nimellä Tanganjika. Sen jälkeen se on osallistunut kaikkiin kesäolympialaisiin lukuun ottamatta Montréalin 1976 kisoja, joita se boikotoi. Ainoat kaksi olympiamitaliaan maa on saavuttanut Moskovan 1980 kesäolympialaisissa. Talviolympialaisiin se ei ole osallistunut.


title: Tansania olympialaisissa

text: Tansania on saavuttanut ainoat olympiamitalinsa yleisurheilussa. Moskovan 1980 kisoissa Filbert Bayi sai hopeaa 3 000 metrin estejuoksussa ja Suleiman Nyambui hopeaa 5 000 metrin juoksussa.


title: Nikolai Rezanov

text: Nikolai Petrovitš Rezanov (; 8. huhtikuuta 1764 Pietari - 13. maaliskuuta 1807 Krasnojarsk) oli venäläinen aatelismies, joka edisti Venäjän siirtomaaherruutta Alaskassa ja Kaliforniassa. Hän oli Venäjän ensimmäinen Japanin suurlähettiläs vuonna 1804 ja keskeinen henkilö Venäjän hankkeessa purjehtia maailman ympäri vuonna 1803. Hän toimi retkikunnan komentajana Kamtšatkan niemimaalle saakka. Hän kirjoitti Japanin sanakirjan ja useita muita teoksia, joita säilytetään Venäjän tiedeakatemian, jonka jäsen hän myös oli, kirjastossa Pietarissa.


title: Isän paluu

text: Isän paluu ("Возвращение") on vuonna 2003 valmistunut venäläinen draamaelokuva, jonka on ohjannut Andrei Zvjagintsev. Elokuva kertoo kahdesta pojasta, joiden isä palaa kotiin 12 vuoden jälkeen. Elokuva on voittanut useita palkintoja, muun muassa Kultaisen leijonan Venetsian elokuvajuhlilla.


title: Isän paluu

text: Vuonna 2016 "Isän paluu" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: James Garner

text: James Scott Garner (7. huhtikuuta 1928 Norman, Oklahoma, Yhdysvallat – 19. heinäkuuta 2014 Los Angeles, Kalifornia, Yhdysvallat) oli yhdysvaltalainen näyttelijä.


title: James Garner

text: Garner syntyi Weldon Warren Bumgarnerin ja Mildred Meekin kolmesta lapsesta nuorimpana. Hän menetti äitinsä jo varhaislapsuudessaan. Veljet asuivat äidin kuoleman jälkeen jonkin aikaa muiden sukulaistensa luona mutta palasivat isän huomaan tämän mentyä uusiin naimisiin vuonna 1934. Uusi puoliso oli lapsia kohtaan väkivaltainen ja ankara; avioliitto päättyikin sittemmin eroon. Garner oli Korean sodan palkittu veteraani.


title: James Garner

text: Garner esitti keskeisiä rooleja lukuisissa televisiosarjoissa. Uraan mahtui kuitenkin myös merkittäviä esiintymisiä elokuvissa, joiden joukkoon lukeutuvat "Kaikki alkoi saippuasta" (1963), "Sodassa ja rakkaudessa" (1964), "Salainen tehtävä Lissabonissa" (1965), "Älkää tappako taiteilijaa" (1965), "Tappajakoirat" (1972), "Pieni intiaani" (1973), "Murphyn romanssi" (1985), "Nimeni on Bill W." (1989), "Uusi alku" (1990), "Angelan skandaali" (1998), "Kieroa peliä" (2000) ja "Atlantis – kadonnut kaupunki" (2001).


title: James Garner

text: Tuotteliaalla, pitkän uran luoneella Garnerilla on tähti Hollywood Walk of Famella. Hänelle myönnettiin kaksi Emmy-palkintoa vuosina 1977 ja 1987 ja kolme Golden Globea vuosina 1958, 1991 ja 1994. Hän oli lisäksi vuonna 1986 ehdolla parhaan miespääosan Oscar-palkinnon saajaksi roolista elokuvassa "Murphyn romanssi".


title: James Garner

text: Garner oli 17. elokuuta 1956 lähtien naimisissa Lois Clarken kanssa, ja pari sai kaksi lasta. Näyttelijä oli vahva demokraattien kannattaja.


title: Guillaume LeBlanc

text: Guillaume LeBlanc (s. 14. huhtikuuta 1962 Sept-Iles, Quebec) on entinen kanadalainen yleisurheilija, joka erikoistui 20 kilometrin kävelyyn. Hän voitti olympiahopeaa vuoden 1992 kesäolympialaisissa Barcelonassa


title: Senegal olympialaisissa

text: Senegal osallistui olympialaisiin ensimmäisen kerran Tokion 1964 kesäolympialaisissa. Sen jälkeen se on osallistunut kaikkiin kesäolympialaisiin. Se oli Norsunluurannikon ohella ainoa Afrikan maa, joka ei boikotoinut Montréalin 1976 kisoja. Ainoan olympiamitalinsa maa on saavuttanut Soulin 1988 kesäolympialaisissa. Talviolympialaisissa se ei ole menestynyt.


title: Senegal olympialaisissa

text: Senegalin ainoa olympiamitalisti on yleisurheilija Amadou Dia Ba. Hän sijoittui hopealle Soulin 1988 olympialaisten 400 metrin aitajuoksussa.


title: Sleepers – katuvarpuset

text: Sleepers – katuvarpuset on vuonna 1996 ensi-iltansa saanut draamaelokuva. Elokuvan ohjasi Barry Levinson ja pääosissa ovat Kevin Bacon, Billy Crudup, Robert De Niro, Dustin Hoffman, Jason Patric ja Brad Pitt.


title: Sleepers – katuvarpuset

text: Elokuva perustuu kirjailijan Lorenzo Carcaterran samannimiseen teokseen. Kirjailija itse väittää tarinan olevan totta, mutta riittävää näyttöä asialle ei ole.


title: Sleepers – katuvarpuset

text: Elokuva kertoo neljästä nuoresta pojasta Johnista, Michaelista, Tommysta ja Lorenzosta, jotka ovat kasvaneet huonoissa olosuhteissa. Pojat ovat tottuneet perheväkivaltaan ja viettävät usein aikana tehden jos jonkinlaisia kepposia isä Bobby Carillonin kielloista huolimatta. Tavallisena ja kuumana päivänä, poikien yrittäessä varastaa nakkisämpylöitä eräästä kärrystä, saa harmiton näpistys suuremmat suhteet sen seurauksena kun eräs mies jää kärryn alle, jonka pojat vahingossa sysäsivät häntä kohti. Pojat joutuvat vuodeksi Wilkinsonin poikakotiin ja siellä osastolle, jota johtaa perverssi Sean Nokes. Nokesin julmat teot jättävät ikuiset arvet poikiin, jotka kostautuvat vielä tulevaisuudessa.


title: Hôpital d’instruction des armées Percy

text: Hôpital d’instruction des armées Percy on sairaala Pariisin lounaisessa esikaupungissa Clamartissa. Sairaala on siviili- ja sotilassairaala. Sairaalassa on hyvin laaja hätäapukeskus. Sairaalassa hoidetaan vakavia palovammoja, säteilysairauksia sekä hematologiaa.


title: Hôpital d’instruction des armées Percy

text:
Sairaalassa on hoidettu monia kuuluisia ihmisiä. Palestiinalaishallinnon presidentti Jasser Arafat lennätettiin 29. lokakuuta 2004 Percyn sairaalaan hoidettavaksi. Hänen sairautensa laatua ei ole vielä kyetty selvittämään. Aluksi Arafatin huhuttiin sairastavan verisyöpää, mutta sairaala kiisti huhut. Sairaalan mukaan Arafat vajosi koomaan 3. marraskuuta. Arafat kuoli sairaalassa 11. marraskuuta 2004.
Sambian presidentti Levy Mwanawasa joutui Percyn sairaalaan 29. kesäkuuta vuonna 2008 aivoverenkiertohäiriön takia. Hän kuoli sairaalassa 19. elokuuta.


title: Niilo Jämsä

text: Niilo Johannes Juhonpoika Jämsä () oli suomalainen jääkärivänrikki. Hänen vanhempansa olivat maanviljelijä Johan Kemilä-Jämsä ja Reeta Kristiina Kauppila.


title: Niilo Jämsä

text: Jämsä kävi kansakoulun.


title: Niilo Jämsä

text: Jämsä työskenteli maanviljelijänä Haukiputaalla ja osallistui jääkäriliikkeen värvärinä liikkeen toimintaan ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 21. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Niilo Jämsä

text: Jämsä saapui takaisin Suomeen (Vaasaan) vänrikiksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin joukkueenjohtajaksi 1. Jääkärirykmentin 2. jääkäripataljoonan 1. komppaniaan ja otti osaa sisällissodan taisteluihin Lempäälässä, missä hän haavoittui pahasti 3. huhtikuuta 1918 johtamallaan partiomatkalla Kelhossa kansakoulun luona käydyssä kahakassa. Hän menehtyi saamiinsa vammoihin jo seuraavana päivänä Lempäälän kenttäsairaalassa. Hän oli kuollessaan naimaton ja kirjoilla Haukiputaalla. Hänet on haudattu Haukiputaan valkoisten sankarihautaan.


title: Knut Kaskinen

text: Knut Yrjö Kaskinen () oli suomalainen jääkärivänrikki. Hänen vanhempansa olivat tilanomistaja Knut Kaskinen ja Aini Josefina Perttala.


title: Knut Kaskinen

text: Kaskinen opiskeli Uudenkaupungin yhteislyseossa, mistä hän erosi kuudennelta luokalta liittyäkseen vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 29. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Knut Kaskinen

text: Kaskinen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Jääkärirykmentin 6. jääkäripataljoonan 3. komppaniaan. Hän otti osaa sisällissodan taisteluihin Kalevankankaalla, missä hän kaatui taistelussa 28. maaliskuuta 1918 vihollisen luodin lävistäessä hänen päänsä. Hänet haudattiin Lokalahdelle.


title: Kaarlo Kari (jääkäri)

text: Kaarlo Kalervo Kari (23. heinäkuuta 1890 Kalvola – 9. toukokuuta 1918 Savonlinna) oli suomalainen jääkärikapteeni. Hänen vanhempansa olivat kappalainen Kaarlo Kustaa Kari ja Maria Pohja. Kapteeni Karin hahmon mukaan kirjoitettiin päähenkilö vuoden 1938 elokuvaan "Jääkärin morsian".


title: Kaarlo Kari (jääkäri)

text: Kari kirjoitti ylioppilaaksi Helsingin suomalaisesta reaalilyseosta vuonna 1911 ja liittyi Hämäläisosakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1911–1915.


title: Kaarlo Kari (jääkäri)

text: Kari liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 8. maaliskuuta 1915. Hänet sijoitettiin joukon 1. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 1. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Kaarlo Kari (jääkäri)

text: Kari saapui Suomeen (Vaasaan) jääkäreiden pääjoukon mukana kapteeniksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 8. jääkäripataljoonan 2. komppaniaan, josta hänet siirrettiin 6. maaliskuuta 1918 komppaniansa kera 4. Jääkärirykmentin 9. jääkäripataljoonaan, missä komppania järjestysnumeroksi tuli aluksi 3:s ja 25. maaliskuuta 1918 alkaen l:nen. Hän otti osaa sisällissodan taisteluihin Viipurissa, missä hän haavoittui taistelussa 28. huhtikuuta 1918. Kari kuoli haavoihinsa sotilassairaalassa Savonlinnassa olkavarren murtumasta aiheutuneeseen jäykkäkouristukseen 9. toukokuuta 1918. Hän oli kuollessaan naimaton ja kirjoilla Helsingin pohjoisessa seurakunnassa. Hänet haudattiin Kuhmalahden hautausmaan sankarihautaan.


title: Eero Ilván

text: Eero Julius Ilván (10. elokuuta 1894 Salo – 24. huhtikuuta 1918 Tampere) oli suomalainen jääkärivaravahtimestari. Hänen vanhempansa olivat kelloseppämestari Ernst Mikael Ilván ja Hilma Augusta Mattsson.


title: Eero Ilván

text:
Ilván kävi kansakoulun ja Billnäsin puutarhakoulun vuosina 1911–1912.
Ilván toimi konttoristina, kun liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 25. elokuuta 1915, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Eero Ilván

text: Ilván saapui takaisin Suomeen (Vaasaan) varavahtimestariksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin joukkueenjohtajaksi Uudenmaan rakuunarykmentin 3. eskadroonaan. Hän otti osaa sisällissodan taisteluihin Länkipohjassa, Kuhmalahdella, Eräjärvellä, Orivedellä ja Vesilahdella, missä haavoittui 23. huhtikuuta 1918 saatuaan kiväärin luodin rintaansa ja kuoli haavoihinsa seuraavana päivänä. Hänet haudattiin Turun valkoisten sankarihautaan. Kuollessaan hän oli naimaton ja kirjoilla Turussa.


title: Kaarlo Ikonen

text:
Kaarlo Henrik Ikonen (27. kesäkuuta 1894 Sortavala – 5. huhtikuuta 1918 Maaselkä Rautu) oli suomalainen jääkärialiupseeri. Hänen vanhempansa olivat suutari Paavo Ikonen ja Anna Lintunen. Hän kävi viisi luokkaa Sortavalan lyseota.
Tämä paperitehtaan harjoittelija liittyi Saksassa sotilaskoulutusta antavaan Jääkäripataljoona 27:ään 4. heinäkuuta 1916 ja sijoitettiin pataljoonan täydennysjoukkoon, josta hänet siirrettiin 5. lokakuuta 1916 pataljoonan 3. komppaniaan. Hän otti osaa taisteluihin ensimmäisessä maailmansodassa Saksan itärintamalla Riianlahden rannikkoasemissa sekä Aa-joen talvitaisteluissa. Hän astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan kiväärijohtajaksi 4. Jääkärirykmentin 8. Jääkäripataljoonan konekiväärikomppaniaan, missä joukko-osastossa otti osaa taisteluihin Raudussa, missä hän kaatui 5. huhtikuuta 1918 ja haudattiin Sortavalan sankarihautaan. Hän oli kuollessaan naimaton.


title: Tyko Vesa

text: Tyko Valfrid Vesa () oli suomalainen jääkärivääpeli. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa taistelussa Saksan itärintamalla Misse-joella. Myöhemmin hän kaatui Suomen sisällissodassa Kolikkoinmäellä Viipurissa.


title: Tyko Vesa

text: Vesan vanhemmat olivat kirvesmies Valfrid Åkerblom ja Edla Matilda Lehtonen. Vesa kävi viisi luokkaa Turun suomalaista klassillista lyseota ja kävi Saksassa sotakoulun B-kurssin vuonna 1917.


title: Tyko Vesa

text: Vesa työskenteli konttoristina Turussa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 4. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamalta paluun jälkeen hänet siirrettiin 10. heinäkuuta 1917 alkaen pataljoonan 1. konekiväärikomppaniaan. Hän suoritti konekiväärikomppaniasta käsin Libaussa kärjestetyn sotakoulun B-kurssin.


title: Tyko Vesa

text: Vesa saapui Suomeen (Vaasaan) jääkäreiden pääjoukon mukana vääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 1. Jääkärirykmentin 1. jääkäripataljoonan konekiväärikomppaniaan. Hän otti osaa sisällissodan taisteluihin Lempäälässä ja Säiniöllä sekä Viipurissa, missä hän kaatui taistelussa 28. huhtikuuta 1918 Kolikkoinmäellä. Hän oli kuollessaan naimaton ja kirjoilla Turussa. Hänet on haudattu Turun valkoisten sankarihautaan.


title: Kalle Vainionpää

text: Kalle Eemili Eliaanpoika Vainionpää (6. tammikuuta 1891 Kortesjärvi – 4. huhtikuuta 1918 Rautu) oli suomalainen jääkärivaravääpeli. Hänen vanhempansa olivat maanviljelijä Eljas Vainionpää ja Josefina Jaakontytär. Tämä kortesjärveläinen maanviljelijä liittyi Saksassa sotilaskoulutusta antavaan Jääkäripataljoona 27:ään 19. lokakuuta 1915 ja sijoitettiin pataljoonan 1. komppaniaan. Hän otti osaa taisteluihin ensimmäisessä maailmansodassa Saksan itärintamalla Riianlahden rannikkoasemissa sekä Aa-joen talvitaisteluissa. Hän astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 4. Jääkärirykmentin 8. Jääkäripataljoonan 1. komppaniaan, missä joukko-osastossa otti osaa taisteluihin Raudussa, missä hän kaatui 4. huhtikuuta 1918 ja haudattiin Kortesjärven sankarihautaan. Hän oli kuollessaan naimaton ja kirjoilla Kortesjärvellä.


title: Paavo Teukku

text: Juho Paul ”Paavo” Teukku () oli suomalainen jääkärivaravääpeli ja teknikko. Hänen vanhempansa olivat poliisikonstaapeli Herman Paul Teukku ja Pauliina Vilhelmiina Jussila. Ennen jääkärikoulutukseen lähtemistään Teukku toimi Laitilan nuorisoseuran johtohenkilönä sekä voimistelu- ja urheiluseura Jyskeen perustajana ja johtajana.


title: Paavo Teukku

text: Teukku kävi viisi luokkaa Uudenkaupungin yhteiskoulua ja Tampereen teknillisessä opistoa yhden luokan ja erosi sen toiselta luokalta liittyäkseen jääkäriliikkeeseen. Paavo Teukku teki seiväshypyssä Vakka-Suomen piirinennätyksen 320 vuonna 1915 ja juoksi 400 metriä 53,4 kesällä 1913. Aika oikeutti kauden päätteeksi Suomen vuositilaston kahdeksanteen sijaan.


title: Paavo Teukku

text: Teukku liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 5. toukokuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Paavo Teukku

text: Teukku saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. jääkärirykmentin 4. jääkäripataljoonan 1. komppaniaan. Hän otti osaa sisällissodan taisteluihin Kalevankankaalla, missä hän kaatui taistelussa 28. maaliskuuta 1918. Hän oli kuollessaan naimaton ja kirjoilla Laitilassa. Hänet haudattiin Laitilaan sukuhautaan.


title: Elias Teppola

text: Elias Teppola (25. joulukuuta 1895 Alatornio – 4. huhtikuuta 1918 Tampere rautatieasema) oli suomalainen jääkärialiupseeri. Hänen vanhempansa olivat maanviljelijä Iisakki Teppola ja Stiina Kaisa Möksä.


title: Elias Teppola

text: Teppola kävi kolme luokkaa kansakoulua ja työskenteli maatyöläisenä ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 17. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Rintamakomennuksensa jälkeen hänet siirrettiin pataljoonan 1. konekiväärikomppaniaan 10. heinäkuuta 1917.


title: Elias Teppola

text: Teppola saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi kiväärinjohtajaksi 1. jääkärirykmentin 2. jääkäripataljoonan konekiväärikomppaniaan, mistä hänet siirrettiin jo 11. maaliskuuta 1918 samaan tehtävään 3. jääkäripataljoonan konekiväärikomppaniaan. Teppola otti osaa sisällissodan taisteluihin Tampereella, missä hänen kohtalokseen tuli kaatua taistelussa 4. huhtikuuta 1918. Teppola oli kuollessaan naimaton ja kirjoilla Alatorniolla minne hänet haudattiin paikalliseen valkoisten sankarihautaan.


title: Roland Wieser

text: Roland Wieser (s. 6. toukokuuta 1956, Zschopau) on entinen itäsaksalainen yleisurheilija, joka voitti pronssia 20 kilometrin kävelyssä vuoden 1980 kesäolympialaisissa Moskovassa. Hän piti hallussaan 20 km kävelyn maailmanennätystä 30. elokuuta 1978 – 13. toukokuuta 1979.


title: Roland Wieser

text: Wieser oli menestyksekäs jo nuorena, hänestä tuli Itä-Saksan mestari 10 kilometrin kävelyssä vuonna 1971. Vuonna 1975 hän voitti juniorien Euroopan-mestaruuden samoin 10 kilometrin matkalla. Hän voitti myös Itä-Saksan mestaruuden 50 kilometrin matkalla vuonna 1978.


title: Roland Wieser

text: Olympiamenestyksen jälkeen hän ei kuitenkaan kyennyt voittamaan mitaleja kansainvälisissä kilpailuissa. Vuoden 1982 yleisurheilun Euroopan-mestaruuskilpailuissa hän oli yhdeksäs. Hän lopetti uransa vuonna 1987.


title: Roland Wieser

text: Urheilu-uransa jälkeen hän ryhtyi automekaanikoksi.


title: Conrad Bain

text: Conrad Stafford Bain (4. helmikuuta 1923 Lethbridge, Alberta, Kanada – 14. tammikuuta 2013 Livermore, Kalifornia) oli Kanadassa syntynyt, vuonna 1946 Yhdysvaltain kansalaisuuden saanut näyttelijä. Hän opiskeli Banff School of Fine Artsissa ja American Academy of Dramatic Artsissa. Hän oli toisen maailmansodan veteraani.


title: Conrad Bain

text: Tunnetuimpia Bainin esittämiä rooleja oli Phillip Drummond televisiosarjassa "Diff'rent Strokes" (1978–1986). Hänellä oli myös monia muita televisiorooleja. Hän eli vuodesta 1945 avioliitossa Monica Sloanin kanssa; pari sai kolme yhteistä lasta.


title: Conrad Bain

text: Bain tuli tunnetuksi television lisäksi Broadway-teatterista ja elokuvista. Eräs jälkimmäisistä on "Pää pilvissä" (1972). Myös hänen identtinen kaksosveljensä Bonar on työskennellyt näyttelijänä.


title: Norsunluurannikko olympialaisissa

text: Norsunluurannikko osallistui olympialaisiin ensimmäisen kerran Tokion 1964 kesäolympialaisissa. Sen jälkeen se on osallistunut kaikkiin kesäolympialaisiin lukuun ottamatta Moskovan 1980 kisoja, joita se boikotoi. Talviolympialaisiin se ei ole osallistunut.


title: João Vieira

text: João Vieira (s. 20. helmikuuta 1976) on portugalilainen kävelijä, joka on keskittynyt aiemmin 20 kilometrin kävelyyn. Hän on voittanut 20 km kävelyssä Euroopan-mestaruuskilpailuissa pronssia Göteborgissa 2006 ja hopeaa Barcelonassa 2010. Hän oli Barcelonassa alun perin kolmas, mutta nousi hopealle 2014 Stanislav Jemeljanovin biologisen passin epäsäännöllisyyksien vuoksi.


title: João Vieira

text: Kesäolympialaisissa Vieira on sijoittunut Ateenassa 2004 kymmenenneksi, Lontoossa 2012 11:nneksi, Rio de Janeirossa 2016 31:nneksi ja Pekingissä 2008 32:nneksi. MM-kilpailuissa hän on ollut neljäs Moskovassa 2013, yhdeksäs Berliinissä 2009, 12:s Daegussa 2011, 17:s Pariisissa 2003, 25:s Osakassa 2007 ja 36:s Pekingissä 2015. Sevillan MM-kilpailuissa 1999 ja Edmontonissa 2001 hänet hylättiin ja Helsingissä 2005 hän keskeytti. Euroopan-mestaruuskilpailuissa hän on mitalien lisäksi sijoittunut 12:nneksi vuonna 2002 ja 20:nneksi vuonna 1998 sekä keskeyttänyt vuonna 2014


title: João Vieira

text: 50 kilometrin kävelyssä Vieira sijoittui 11:nneksi Lontoon MM-kilpailuissa 2017. Hän keskeytti matkan Lontoon 2012 ja Rio de Janeiron 2016 olympialaisissa.


title: João Vieira

text: Portugalin mestaruuden hän on voittanut 10 000 metrin kävelyssä 2011–2013 ja 2015–2017, 20 000 metrin ratakävelyssä 1999, 2000–2007 ja 2009, 20 kilometrin tiekävelyssä vuosina 1996, 2011, 2013, 2014 ja 2017, 50 kilometrin kävelyssä vuosina 2004, 2008 ja 2012 sekä sisäradoilla 5 000 metrin kävelyssä 1996, 1997, 2000–2009, 2011–2014 ja 2017. Hänen kaksoisveljensä Sérgio Vieira on myös kävelijä.


title: Elisabetta Perrone

text: Elisabetta Perrone (s. 9. heinäkuuta 1968, Camburzano) on italialainen kävelijä, joka voitti hopeaa 10 kilometrin kävelyssä vuoden 1996 kesäolympialaisissa Atlantassa. Hän on myös voittanut hopeaa vuoden 1995 yleisurheilun maailmanmestaruuskilpailuissa Göteborgissa 10 kilometrin matkalla ja pronssia vuoden 2001 maailmanmestaruuskilpailuissa Edmontonissa.


title: Djibouti olympialaisissa

text: Djibouti osallistui olympialaisiin ensimmäisen kerran Los Angelesin 1984 kesäolympialaisissa. Siitä lähtien se on osallistunut kaikkiin kesäolympialaisiin. Ainoan olympiamitalinsa maa on saavuttanut Soulin 1988 kesäolympialaisissa, missä Ahmed Salah sijoittui pronssille maratonjuoksussa. Talviolympialaisiin Djibouti ei ole osallistunut.


title: Eritrea olympialaisissa

text: Eritrea osallistui olympialaisiin ensimmäisen kerran Sydneyn vuoden 2000 kesäolympialaisissa ja on osallistunut kaikkiin kesäolympialaisiin siitä lähtien. Talviolympialaisiin se osallistui ensimmäisen kerran Pyeongchangissa 2018.


title: Eritrea olympialaisissa

text: Eritrean ainoa olympiamitalisti on yleisurheilija Zersenay Tadese. Hän sijoittui pronssille Ateenan 2004 olympialaisten 10 000 metrin juoksussa.


Pirates of the Caribbean: Vierailla vesillä () on vuonna 2011 ensi-iltansa saanut "Pirates of the Caribbean" -elokuvasarjan neljäs osa. Elokuvan on ohjannut aiemmista elokuvista poiketen Rob Marshall. Pääosissa ovat Johnny Depp, Penélope Cruz, Ian McShane, Geoffrey Rush ja Kevin McNally.


title: Pirates of the Caribbean: Vierailla vesillä

text: Jack Sparrow’n (Johnny Depp) epäonnistuttua yrityksessään pelastaa perämies Joshamee Gibbs (Kevin McNally), heidät kummatkin viedään Kuningas Yrjö II:n (Richard Griffiths) eteen. Hän haluaa Jackin johtavan retkikunnan nuoruuden lähteelle ennen espanjalaisia. Retkikuntaa johtaa Jackin vanha vihollinen, Hector Barbossa (Geoffrey Rush), joka on saanut Kuninkaallisen laivaston kaapparikirjan menetettyään jalkansa ja Mustan Helmen. Jack karkaa, mutta hänen isänsä Teague (Keith Richards) löytää hänet ja varoittaa nuoruuden lähteen vaaroista. Hän myös kertoo jonkun esiintyvän Jackina. Huijariksi paljastuu Angelica Teach (Penélope Cruz), joka on Jackin vanha rakkaus ja laivaansa taikamiekallaan hallitsevan ja voodoo-magiaa harjoittavan Mustaparran (Ian McShane) tytär.


text: Jack kaapataan Mustaparran laivaan, Queen Anne’s Revengeen. Hänet pakotetaan kertomaan tie nuoruuden lähteelle sekä etsimään kaksi Ponce de Leónille kuulunutta hopeapikaria, joiden uskotaan olevan hänen kadonneessa laivassaan. Toisessa pikarissa on lähteen vettä, toisessa sen lisäksi merenneidon kyynel. Joka juo veden jossa on kyynel, saa kaikki toisesta maljasta juoneen elinvuodet, myös vuodet jotka toinen olisi tullut elämään, se joka juo veden jossa ei ole kyyneltä, kuolee. Sillä välin Gibbs on tuhonnut kartan nuoruuden lähteelle opeteltuaan reitin ulkoa ja lupautuu johdattamaan Barbossan lähteelle.


text: Mustaparta etsii lähdettä välttääkseen ennustetun kohtalokkaan tapaamisen ”yksijalkaisen miehen” kanssa ja suuntaa kohti Whitecapin lahtea. Siellä he kohtaavat verenhimoisen lauman merenneitoja, joista Mustaparta onnistuu kaappaamaan yhden. Lähetyssaarnaaja Philip Swift (Sam Claflin) rakastuu merenneitoon ja antaa tälle nimen Syrena (Àstrid Bergès-Frisbey).


text: Mustaparta lähettää Jackin hakemaan pikarit Ponce de Leónin laivasta. Jack löytää laivan kalliojyrkänteen reunalta ja laivasta Barbossan odottamassa. Barbossa kuitenkin haluaa ainoastaan kostaa Mustaparralle Mustan Helmen ja jalkansa menettämisen, jonka hän itse katkaisi paetakseen Mustaparran loitsimasta laivasta. Jack ja Barbossa liittoutuvat ja suuntaavat kohti pikarit vieneiden espanjalaisten leiriä varastaakseen ne.


text: Sillä välin Mustaparta on huijannut Syrenaa vuodattamaan kyynelen. Jack palaa pikarien ja Gibbsin kanssa. Hän lupaa antaa ne Mustaparralle ja johdattaa heidät lähteelle sillä ehdolla, että Mustaparta lupaa olla satuttamatta Angelicaa, antaa Jackin kompassin takaisin ja päästää Gibbsin lähtemään. He tekevät sopimuksen. Jack antaa kompassin Gibbsille ja hän lähtee kompassin kanssa. Nuoruuden lähteellä Mustaparta ja hänen miehistönsä ovat hyökänneet Barbossaa ja tämän joukkoja vastaan, ja tämän jälkeen espanjalaisia vastaan jotka ovat tuhoamassa nuoruuden lähdettä, uskoen että vain Jumala voi antaa iankaikkisen elämän. Barbossa iskee Mustapartaan myrkytetyn miekan. Angelica juoksee isänsä luo. Jack yrittää varoittaa Angelicaa miekan myrkystä, mutta liian myöhään, sillä Angelica on jo ehtinyt saada vahingossa viillon miekasta, kun hän on ottamassa miekkaa pois isästään. Barbossa julistaa Mustaparran maagisen miekan itselleen ja ottaa komentoon Mustaparran miehistön ja laivan. Queen Anne’s Revenge- laivan miehistö tuntee vapauden ja pois Mustaparran kidutuksesta Barbossan ansiosta ja suuntavat kurssia kohti Tortugaa.


text: Samaan aikaan kuolettavasti haavoittunut Philip karkaa, mutta palaa kuitenkin takaisin vapauttamaan Syrenan. Löydettyään pikarit Spaniard ottaa ne Angelicalta ja heittää syvään veteen. Syrena kuitenkin löytää ne ja antaa ne Jackille, minkä jälkeen Syrena hakee Philipin ja he katoavat syvyyksiin. Kun Angelica ja Mustaparta makaavat kumpikin kuolemaisillaan, Jack tuo pikarit heille. Jack yrittää vakuuttaa Angelicaa juomaan kyynelveden, mutta Mustaparta nappaa ja juo sen. Mustaparta pyytää tytärtään uhraamaan hänen puolestaan. Angelica on samaa mieltä isänsä kanssa ja juo kyynelettömän veden, Jackin ollessa eri mieltä asiasta. Tämän Jack oli kuitenkin arvannut etukäteen, minkä vuoksi hän oli vaihtanut maljat niin että Angelica jää henkiin ja Mustaparta kuolee. Mustaparran ruumis pyyhkiintyy veden mukana ja vain luut jäävät. Angelica vihastuu Jackille.


text:
Jack jättää Angelican autiosaarelle (tosin suositun laivareitin varrelle). Angelica kertoo Jackille aarteesta jolla voi hallita tuulia ja vuorovesiä. Hän myös väittää odottavansa lasta Jackille, mutta turhaan. Viimein Angelica kuitenkin paljastaa rakastavansa Jackia. Jack kertoo myös aina rakastaneensa, vielä rakastavansa ja tulevaisuudessa rakastamaan Angelicaa. Jack kumartuu ja melkein suutelee Angelicaa, mutta lähteekin yhtäkkiä juoksemaan veneeseensä koska tietää että Angelica voi suunnitella kostoa. Angelica käyttää ainoan luotinsa siihen että yrittää osua Jackiin, mutta ampuu ohi. Jack palaa Gibbsin luo jolla on Helmi pullossa, ja kassillinen muita laivoja. He kävelevät pitkin rantaa. Gibbs ihmettelee miksei Jack itse juonut kyynelvettä ja antaa Angelican sekä Mustaparran kuolla. Jack toteaa merirosvon elämän sopivan hänelle, ja että on parempi jäädä salaisuudeksi milloin Jackin aika koittaa, vaikka eihän sitä tiedä vaikka kapteeni Jack Sparrow eläisi ikuisen elämän. Elokuvan lopussa on post-op-kohtaus, jossa Angelica istuu saarella ja saarelle ajelehtii Jackista tehty voodoo-nukke. Angelica ottaa Jack-nuken käteensä ja virnistää tyytyväisenä.
Aiemmissa elokuvissa Jack Sparrow’ta näytellyt Johnny Depp lupautui elokuvaan ennen kuin käsikirjoituksen kirjoittaminen oli aloitettu. Myös Geoffrey Rush ilmaisi halunsa jatkaa Hector Barbossan näyttelemistä neljännessä elokuvassa. Deppin ja Rushin lisäksi Ian McShane näyttelee elokuvassa tunnettua merirosvoa, Mustapartaa, ja Penélope Cruz hänen tytärtään ja Jack Sparrow’n kiinnostuksen kohdetta.


text: Aiemmissa osissa Will Turneria esittänyt Orlando Bloom ja Elizabeth Swannia esittänyt Keira Knightley eivät olleet enää kiinnostuneita uusimaan roolejaan elokuvassa.


text: Elokuvan kuvaukset alkoivat 14. kesäkuuta 2010. Elokuvaa on kuvattu Pinewood Studiossa Englannissa sekä suurelta osin Havaijilla.


text: Suomessa elokuva keräsi avausviikonloppunaan 114 222 katsojaa ja tuotti lipputuloja yli 1,2 miljoonaa euroa. Ainoastaan "007 Quantum of Solace" on tuottanut enemmän. Maailmanlaajuisesti elokuvan avaustulos oli kaikkien aikojen neljänneksi suurin. Sen edellä ovat ainoastaan "Harry Potter ja puoliverinen prinssi", "Spider-Man 3 – Hämähäkkimies 3" sekä "".


text: Elokuvan musiikkikappaleet ovat:


title: Niger olympialaisissa

text: Niger osallistui olympialaisiin ensimmäisen kerran Tokion 1964 kesäolympialaisissa. Ainoan olympiamitalinsa maa on saavuttanut Münchenin 1972 kesäolympialaisissa. Talviolympialaisiin se ei ole osallistunut.


title: Jari Hietanen

text: Jari Hietanen (s. 1962) on suomalainen näyttelijä ja ohjaaja.


title: Jari Hietanen

text: Hietanen on näytellyt sekä teatterissa, televisiossa että elokuvissa. Hänen muistetaan epäonnisen venäläisen rosvon roolista televisiosarjassa "Raid" (2000). Tämän lisäksi hän on näytellyt elokuvissa "Lunastus" (1997), "Neitoperho" (1997) ja "Populäärimusiikkia Vittulajänkältä" (2004). Hietanen on yksi tamperelaisen Teatteri Telakan vakionäyttelijöistä sekä Yövieraat-teatteriryhmän perustajajäsen ja Juha Hurmeen pitkäaikainen työpari.


title: Jari Hietanen

text: Hietanen on näytellyt useissa kuunnelmissa, muun muassa Yleisradion dramatisoimassa Väinö Linnan "Täällä Pohjantähden alla" -sarjassa Anttoo Laurilaa.


title: Jari Hietanen

text: Elokuvantekijänä, ohjaajana ja kirjoittajana, Hietanen on ollut mieluummin yhteistyökumppani kuin ottanut töitä omiin nimiinsä – niitä ovat vain lyhytelokuva "Virkistysalue" (1994) sekä dramatisointi Elmer Diktoniuksen romaanista "Janne Kuutio" (1989), televisioelokuva "Janne Kuutio" (1990, yhdessä Timo Harakan kanssa). Hietanen on ollut apulaisohjaajana ja toisena käsikirjoittajana useissa Tero Jartin elokuvissa. Lisäksi hän on ollut apulaisohjaaja Auli Mantilan elokuvassa "Neitoperho" (1997) ja Olli Saarelan elokuvassa "Bad Luck Love" (2000).


title: Jari Hietanen

text: Hietanen oli myös yksi nelihenkisen Jumalan teatteri -ryhmän jäsen. Ryhmä muistetaan Oulun teatteripäivien 1987 esityksestä, johon kuului ulosteen heittely teatteriammattilaisista koostuvan seminaariyleisön päälle.


title: Rumble in the Jungle

text: Rumble in the Jungle () oli nyrkkeilyn raskaansarjan maailmanmestaruusottelu, joka käytiin 30. lokakuuta 1974 Stade du 20 mai -stadionilla silloisen Zairen pääkaupungissa Kinshasassa maailmanmestari George Foremanin ja haastaja Muhammad Alin välillä. Ottelua pidetään yleisesti yhtenä nyrkkeilyhistorian parhaista, vaikka sen tapahtumia on luonnehdittu vähäisiksi.


title: Rumble in the Jungle

text: Ottelun nimen keksi promoottori Don King, joka lupasi molemmille ottelijoille ennätyksellisen viiden miljoonan dollarin ottelupalkkion. King oli tuolloin uusi nimi suurien otteluiden järjestäjänä eikä hänellä ollut varaa taata ottelupalkkioita itse. Zairen presidentti Mobutu Sese Seko suostui sijoittamaan rahojaan otteluun sillä ehdolla, että kamppailu käytäisiin hänen maassaan.


title: Rumble in the Jungle

text: Ottelu kesti kahdeksan erää, joiden aikana altavastaajana kamppailuun lähtenyt entinen maailmanmestari Muhammad Ali väsytti vastustajansa asettumalla köysiin ja antamalla tämän lyödä itsensä uuvuksiin. Kamppailun viimeiseksi jääneessä erässä Ali kaatoi Foremanin kanveesiin iskusarjalla kasvoihin ja voitti maailmanmestaruuden tyrmäyksellä. Alista tuli voiton myötä toinen raskaansarjan nyrkkeilijä, joka pystyi voittamaan kerran menettämänsä mestaruuden takaisin.


title: Rumble in the Jungle

text: Muhammad Ali oli menettänyt ottelulisenssinsä ja raskaansarjan maailmanmestaruutensa vuonna 1967 kieltäydyttyään suorittamasta asepalvelustaan. Vuonna 1970 hän teki paluun kehään ja voitti Jerry Quarryn sekä Oscar Bonavenan, minkä jälkeen hän pääsi haastamaan maailmanmestari Joe Frazierin maailmanmestaruusottelussa, joka tunnetaan nimellä "Fight of the Century". Ali koki kamppailussa uransa ensimmäisen tappion ja hävisi 15-eräisen ottelun Frazierille pisteillä. Tämänkin jälkeen hän jatkoi uraansa ja onnistui nousemaan NABF:n kansalliseksi mestariksi. Hän menetti tittelinsä kerran Ken Nortonille, mutta saatuaan sen takaisin uusintaottelussa hän pääsi jälleen kohtaamaan Frazierin. Tämä oli kuitenkin jo menettänyt maailmanmestaruutensa nuorelle George Foremanille. Ali voitti Frazierin pistein ja haastoi Foremanin otteluun maailmanmestaruudesta.


title: Rumble in the Jungle

text: George Foreman oli voittanut kultamitalin vuoden 1968 olympialaisissa ja kohonnut ammattilaiseksi. Hän osasi hyödyntää loistavasti suurta kokoaan (190 cm ja 100 kg), iskuvoimaansa ja koon tuomaa psyykkistä ylivoimaansa. Häntä pidettiin pelätyimpänä maailmanmestarina sitten Sonny Listonin. Maailmanmestari Joe Frazier oli puolustanut mestaruuttaan Ali-voittonsa jälkeen vain kahdesti ja lähti "Sunshine Showdown" -nimellä tunnettuun kamppailuun Foremania vastaan 3 : 1 ennakkosuosikkina. Hänen valmentajansa olivat arvioineet Foremanin olevan niin hidas, että Frazier pystyisi väistämään tämän iskuja. Näin ei kuitenkaan käynyt, vaan Frazier menetti mestaruutensa nuorelle tulokkaalle kaaduttuaan kanveesiin kuusi kertaa kahden erän aikana, ennen kuin tuomari oli keskeyttänyt ottelun. Frazierin kanssa käymänsä ottelun jälkeen Foreman puolusti mestaruuttaan kahdesti: ensin José Romania vastaan, joka tuli tyrmätyksi ensimmäisessä erässä; ja Ken Nortonia vastaan, joka hävisi tyrmäyksellä toisessa erässä. Ali oli aiemmin kohdannut tasaväkisissä kamppailuissa sekä Frazierin että Nortonin, ja oli kokenut heitä vastaan myös siihenastisen uransa ainoat tappiot. Kun Foreman oli voittanut molemmat ottelijat ylivoimaisesti, pidettiin häntä selvänä ennakkosuosikkina kohtaamisessaan Alia vastaan.


title: Rumble in the Jungle

text: Foreman oli ajautunut lakimiestensä mukaan lähes vararikkoon sekä avioeronsa että entisten rahoittajiensa lähdön takia. Hänen Roman-ottelun palkkiostaan pidätettiin 250 000 dollaria, ja Norton-ottelun palkintorahansa Foreman käytti kokonaisuudessaan velkojen maksamiseen ja kalliiseen elämään. Otteluparin tavoitteet sopivat hyvin yhteen, sillä George Foreman tarvitsi rahaa ja Muhammad Ali halusi voittaa toisen maailmanmestaruuden. Yksi syy otteluun oli myös Foremanin tuntemattomuus maailmanmestarina ja julkisuudessa paljon esiintyneen Muhammad Alin kohtaamisen tiedettiin tuovan nuorelle mestarille paitsi rahaa, myös kunnioitusta.


title: Rumble in the Jungle

text: Ottelun järjesti uraansa vasta aloitteleva nyrkkeilypromoottori Don King, jolla oli vain vähän aiempaa kokemusta suurten otteluiden järjestämisestä. Hänen ainoa suuri ottelunsa ennen "Rumble in the Junglea" oli Foremanin ja Ken Nortonin välisen ottelun järjestäminen. Jo tuolloin Alin ja Foremanin kohtaamisen mahdollistaminen oli ollut hänen suunnitelmissaan. King lupasi molemmille ottelijoille ennätykselliset viisi miljoonaa dollaria (urheiluhistorian suurin yksittäinen palkkio siihen asti), mikäli he suostuisivat otteluun. Koska Kingillä ei kuitenkaan ollut kyseistä summaa, joutui hän turvautumaan ulkopuoliseen rahoittajaan taatakseen ottelijoiden palkkiot. Zairen presidentti Mobutu Sese Seko suostui takaamaan ottelun rahoituksen sillä ehdolla, että kamppailu käytäisiin hänen maassaan. Zairen johtajan lopullinen panos ottelun järjestämiseen oli 11,4 miljoonaa dollaria.


title: Rumble in the Jungle

text: Odotukset ottelun tuloista olivat luonnollisesti suuret. Kamppailulle odotettiin television välityksellä satoja miljoonia katsojia yli 75 maasta, minkä lisäksi ottelun teatteriesitysten hinnat oli säädetty korkeiksi. Syy TV-katsojalukujen korkeisiin odotuksiin oli, että itse Stade du 20 mai -stadionille ei odotettu monia maksavia asiakkaita. Ottelun uskottiin olevan ensimmäinen nykyaikainen nyrkkeilyn maailmanmestaruusottelu, johon kaikki katsojat pääsivät ilmaiseksi.


title: Rumble in the Jungle

text: Foreman ja Ali saapuivat Zaireen kesällä 1974 valmentautuakseen ja tottuakseen Afrikan trooppiseen ilmastoon. Paikalliset luulivat Foremania valkoihoiseksi ennen tämän saapumista. Ottelu piti alun perin käydä jo syyskuussa, mutta sitä jouduttiin siirtämään kuusi viikkoa eteenpäin lokakuulle, koska Foreman sai silmäkulmaansa haavan sparratessaan harjoituksissa. Harjoittelukumppani oli suojautunut kyynärpää edellä jolloin Foremanin pää osui siihen. Hänen oikeaan silmäkulmaansa ommeltiin viisi tikkiä. Ottelun ajankohdan siirto ei haitannut Foremanin harjoittelua, vaan haavan ja ottelun siirtämisen myötä hän sai hankittua itselleen lisää harjoitusaikaa, jota häneltä oli monien paineiden takia aiemmin puuttunut. Silti pitkä oleskelu Zairessa ei ollut Foremanille mieleen, sillä hän ei viihtynyt maassa, jossa Ali tuntui koko ajan olevan häntä suurempi tähti ja sen asukkaiden suosikki. Foreman on sanonut olleensa Zairessa vasten tahtoaan, kuin poliittinen vanki, ja hänen majapaikkansakin sijaitsi vanhassa armeijan tukikohdassa. Hänellä oli myös oma saksanpaimenkoiransa mukanaan, mistä zairelaiset eivät pitäneet, koska belgialaisilla siirtomaaisännillä oli ollut niitä lemmikkeinään siirtomaavallan aikana. Ali taas nautti tilanteesta, vaikka hänen mielessään kävikin nopeasti hylätty ajatus Joe Frazierin kutsuminen Zaireen ottelemaan Foremanin sijasta.


title: Rumble in the Jungle

text: Muhammad Ali hurmasi zairelaiset, jotka ottivat hänet nopeasti omakseen. Hän pääsi tapaamaan presidentti Mobutua maan presidentinlinnaan. Ali oli mielissään kutsusta, sillä hän ei ollut koko siihenastisen uransa aikana saanut kutsua Valkoiseen taloon. Alia miellytti erityisesti se seikka, että Zairea hallitsi lähes yksinomaan mustista koostuva kansa. Ottelu sai myös runsaasti huomiota, kun kesäkuun aikana Ali sai houkuteltua Foremanin julkiseen nahinaan, jossa kamppailijat päätyivät repimään toistensa vaatteita. Foreman sanoi myöhemmin katuneensa sitä, että oli käynyt käsiksi Aliin ja menettänyt malttinsa.


title: Rumble in the Jungle

text: Nyrkkeilyasiantuntijat uskoivat Alin mahdollisuuksien mestaruuteen olevan olemattomat, ellei hän pysyisi jatkuvasti liikkeessä ja välttyisi köysiin joutumiselta. Ennen ottelua järjestetyissä lehdistötilaisuuksissa myös Ali puhui runsaasti jalkatyön merkityksestä ja voittamisesta "tanssimalla". Ali oli kuitenkin jo Yhdysvalloissa Deer Laken harjoitusleirillään esittänyt valmentajilleen leikillään ajatuksen, että voimakkaasti lyövä ja lyhyisiin otteluihin tottunut Foreman (joka oli otellut täydet erät viimeksi neljä vuotta aiemmin, silloinkin kymmeneräisen) voitaisiin voittaa väsyttämällä. Tämän idean käyttö vahvistui entisestään, kun Ali kävi salaa seuraamassa mestarin harjoituksia, joissa hän näki Foremanin hyökkäävän suoraan kehän läpi harjoitusvastustajiensa kimppuun. Ali tajusi joutuvansa käyttämään kaiken energiansa vastustajan pakenemiseen, ellei keksisi jotain aivan muuta. Zairessa vietetyn kesän ajan Ali keskittyi harjoituksissa erityisesti vatsalihaksiensa kehittämiseen, jotta kestäisi Foremanin voimakkaita vartaloiskuja.


title: Rumble in the Jungle

text: Ottelu alkoi kello 4 aamulla Zairen aikaa. Aikaisessa alkamisajassa oli ajateltu erityisesti Yhdysvaltojen lähetysaikaa. Paikan päällä Kinshasan Stade du 20 mai -stadionilla ottelua seurasi 60 000 ihmistä. Vaikka Foreman oli ottelun voittajasuosikki suhdeluvulla 3–1, uskottiin Alin tarjoavan hänelle kovimman vastuksen vuosiin. Haastaja saapui paikalle jo muutamia minuutteja ennen Foremania ja lämmitteli liikkumalla ympäri kehää. Muistelmissaan Ali sanoi monien toimittajien tulkinneen liikkumisen esiintymiskuumeeksi, vaikka todellisuudessa hän haki tuntumaa kehän nurkkausten välisiin etäisyyksiin ja köysien tukevuuteen.


title: Rumble in the Jungle

text: Kun maailmanmestari Foreman saapui kehään, alkoi kehätuomarina toiminut Zack Clayton ohjeistaa nyrkkeilijöitä ottelun säännöistä. Kesken ohjeiden Ali alkoi puhumalla ärsyttää ja solvata Foremania, joka ei vastannut herjoihin mitenkään. Tuomari varoitti Alia puhumisesta useita kertoja ja uhkasi tätä diskauksella, kuitenkin tuloksetta. Ali ei omien sanojensa mukaan uskonut tulevansa hylätyksi, koska mikään sääntö ei kiellä puhumista kamppailun aikana. Hän myös tiesi, ettei Clayton uskaltaisi ajaa häntä ulos kehästä, kun suurin osa katsojista stadionilla tuki häntä.


title: Rumble in the Jungle

text: Ali aloitti ottelun liikkumalla itselleen tyypillisesti tanssien eteenpäin. Hän otteli yllättävän aggressiivisesti ja iski Foremania useita kertoja oikealla suoralla. Alin osumat saivat yleisön huutamaan. Foreman kuitenkin asteli iskuja päin ja hänen voimakas vartaloiskunsa sai Alin irvistämään. Foreman sai Alin köysiin muutaman kerran ensimmäisen erän aikana, mutta haastaja pääsi joka kerralla pois.


title: Rumble in the Jungle

text: Ali on sanonut Foremanin vahvuuden olleen hänen kykynsä katkaista haastajan tie oikaisemalla suoraan kehän läpi. Ali kertoo, ettei hän ensimmäisessä erässä onnistunut saamaan Foremania muiden vastustajiensa tavoin omaan tahtiinsa. Foremanin ei hyökätessään tarvinnut ottaa yhtä montaa askelta erää kohden kuin Alin, eikä haastaja uskonut jaksavansa otella 15 erää sillä tavalla. Köysiin nojatessaan ja Foremanin iskuja torjuessaan hän pystyi väsyttämään vastustajansa. Erän jälkeen Alin kulmassa työskennelleet miehet kehottivat häntä tanssimaan ja pysymään ulkona köysistä, jolloin Ali sanoi tietävänsä mitä on tekemässä. Tuossa vaiheessa hän tajusi, ettei voi voittaa Foremania perinteisellä nyrkkeilemisellä ja päätti hyödyntää iskunkestävyyttään. Erätauon aikana Ali ehti vielä nostattaa yleisöä huutamaan nimeään heiluttamalla kättään ilmassa.


title: Rumble in the Jungle

text: Toisessa erässä Foreman lähti hyökkäämään ja sai Alin helposti köysiin. Tämä kuitenkin hallitsi lähitaistelutilanteita ja pystyi suojauksellaan pysäyttämään Foremanin pahimmat koukut. Alille merkittiin erän aikana enemmän puhtaita osumia kuin Foremanille. Kolmas erä kulki samaan tapaan kuin edellinen. Foreman sai tällä kertaa lyötyä enemmän koukkuja Alin vartaloon ja osui kerran päähän. Köysiin nojaamista jatkanut Ali pyrki lyömään iskusarjoja Foremanin kasvoihin aina tilaisuuden tullen. Erä oli hyvin tasainen ja Muhammad Ali on jälkeenpäin sanonut sitä uransa pisimmäksi eräksi. Hän itse arvioi Foremanin voittaneen. Palattuaan kulmaansa tauolle Ali sanoi valmentajalleen Angelo Dundeelle, että Foremanin iskut olivat siedettäviä. Tämä oli merkki siitä, ettei hän enää aikoisi muuttaa taktiikkaansa, vaan jatkaisi vastustajansa väsyttämistä kamppailun loppuun asti.


title: Rumble in the Jungle

text: Neljännessä erässä Foreman alkoi vaikuttaa väsyneeltä ja Ali pystyi horjuttamaan häntä. Foremanin iskut eivät olleet enää yhtä tarkkoja ja hänen lyöntinsä osuivat monta kertaa Alin käsivarsiin vartalon sijaan. Tämän lisäksi haastaja alkoi ärsyttää mestaria kuvailemalla hänen iskujaan tyttömäisiksi. Ali voitti erän. Foreman alkoi turhautua Alin ärsyttämiseen ja aloitti uupumuksestaan huolimatta viidennen erän hyökkäävästi, pyrkien ratkaisemaan ottelun nopeasti. Hän alkoi lyödä voimaiskuja, joista osa läpäisi Alin suojauksen ja osui vartaloon. Erän lopulla Ali pystyi jälleen lyömään Foremania iskusarjoilla, jotka saivat hänet huojumaan. Aktiivisempi Foreman kuitenkin voitti erän nimiinsä.


title: Rumble in the Jungle

text: Viidennen erän painostuksen jälkeen Foreman väsyi ja Ali onnistui voittamaan nimiinsä seuraavat kaksi erää. Foreman yritti turhaan saada Alia iskuetäisyydelle ajamalla häntä takaa, jolloin Ali iski häntä suoralla kasvoihin saaden monia puhtaita osumia. Haastajaa kannustanut yleisö alkoi huutaa "Ali, bombaye" (suom. "Ali, tapa hänet") -kannustushuutoaan yhä kovemmin erien aikana. Kahdeksannen erän alussa uupunut Foreman oli kaatua ulos kehästä ohimenneen iskunsa vuoksi, mutta onnistui lyömään aiempia eriä puhtaampia lyöntejä.


title: Rumble in the Jungle

text: Erän lopulla Ali päätti ratkaista ottelun ja löi sarjan iskuja Foremanin kasvoihin. Ottelun viimeiseksi jäänyt isku Foremanin leukaan kaatoi hallitsevan mestarin kanveesiin. Ali jäi seuraamaan tilannetta oikea kätensä vielä koholla. Kehätuomarina toiminut Zach Clayton laski Foremanin ulos ottelusta, vaikka tämä yritti vielä nousta ylös. Kehän laidalla Foremania tukenut entinen maailmanmestari Archie Moore yritti ohjeistaa tätä kääntymään vatsalleen ja nousemaan ylös jaloillaan, mutta turhaan. Erä päättyi ajassa 2.58, eli kaksi sekuntia ennen päättymistään. Muhammad Alista tuli toinen nyrkkeilyn raskaansarjan maailmanmestaruuden takaisin voittanut nyrkkeilijä.


title: Rumble in the Jungle

text: Molemmat ottelijat tienasivat kamppailusta ennätykselliset 5 miljoonaa dollaria ottelupalkkiona. Koska Muhammad Ali sai ottelupalkkionsa lisäksi erinäisiä korvauksia voitostaan, on hänen palkkionsa laskettu nousseen peräti 5,85 miljoonaan dollariin. Ottelun järjestäjät tienasivat 12 miljoonaa dollaria pelkästään televisio-oikeuksista, mutta kamppailun elokuvateatteri-esitysten katsottiin jääneen kauas asetetusta 40 miljoonan dollarin tavoitteesta. Kuva Muhammad Alin oikealla suoralla iskemästä tyrmäysiskusta pääsi "Sports Illustrated" -lehden kanteen.


title: Rumble in the Jungle

text: Ottelun lopputulos yllätti kaikki, sillä Ali oli voittanut Foremanin tavalla, jonka oli sanottu johtavan hänen omaan tappioonsa. Ennen ottelua monet asiantuntijat olivat kirjoittaneet, että Alilla olisi mahdollisuuksia vain, mikäli hän pyrkisi välttelemään Foremania ja pysymään poissa köysistä. George Foreman ei ottelun jälkeen kyennyt muistamaan sen viimeisiä sekunteja, joiden aikana hänet tyrmättiin. Foreman sanoi toimittajille, ettei hän kamppailun aikana edes tuntenut oloaan väsyneeksi. Hän myös kuvitteli ottelun olleen hallinnassaan, sillä hän kertoi noudattaneensa tarkkaan managerinsa Dick Sadlerin antamia ohjeita. Foremanin seurueeseen kuuluneet olivat tappiosta yhtä yllättyneitä kuin hänkin. Manageri Sadler on sanonut heidän harjoitelleen Foremanin kanssa nimenomaan hyökkäämistä kehän poikki ja vastustajan ajamista köysiin. Vaikka näin oli tappiosta huolimatta tapahtunut, hän sanoi Foremanin tehneen väärin yrittäessään lyödä yhtä ratkaisevaa voimakasta iskua, kun kulmauksen henkilökunta oli nimenomaan ohjeistanut hänet lyömään vastustajaansa iskusarjoilla. Foremanin kulmauksessa työskennellyt entinen maailmanmestari Archie Moore oli tästä eri mieltä ja suhtautui ennakkosuosikin tappioon ymmärtäväisemmin. Hän korosti, ettei Foreman ollut ajanut Alia köysiin, vaan haastaja oli vetäytynyt niihin itse, mikä oli muuttanut koko tilanteen, sillä Ali ei missään vaiheessa kamppailua ollut paikassa, missä ei olisi halunnut olla. Moore myös vertasi Alin ottelemista nuoren Jack Thompsonin kamppailuihin 1920-luvulla. Thompson oli tunnettu otteluistaan, joissa hän käytti taitavasti kehää ympäröiviä köysiä hyväkseen. Muhammad Alin taktiikka sai myöhemmin nimen "rope-a-dope".


title: Rumble in the Jungle

text: George Foremanilla meni vuosia päästä yli "Rumble in the Junglessa" kokemastaan tappiosta, joka oli hänen uransa ensimmäinen. Hän vihasi Alia ja näki ottelusta painajaisia. Hän kiisti hävinneensä rehellisellä pelillä ja syytti tappiostaan myrkytettyä vettä, kehätuomari Zach Claytonin liian nopeaa luvunlaskua, Afrikan raskasta ilmastoa, johon hän ei ollut ehtinyt tottua, sekä Alin valmentaja Angelo Dundeen löysäämiä kehäköysiä. Myöhemmin Foreman kuitenkin tunnusti tappionsa aitouden, ja sittemmin hänestä ja Alista on tullut hyviä ystäviä. Lisäksi Foreman on kertonut, että ottelu opetti hänelle nöyryyttä elämässä ja että hän on ylpeä saadessaan olla tärkeä luku Alin värikkäällä uralla. Foreman on myös sanonut pitävänsä Muhammad Alia kaikkien aikojen parhaana nyrkkeilijänä.


title: Rumble in the Jungle

text: "Rumble in the Jungle" on yksi kuuluisimmista nyrkkeilyotteluista, mitä on koskaan käyty. Norman Mailer kirjoitti ottelusta reportaasikirjan "The Fight" (1975) ja Leon Gast ohjasi vuonna 1996 dokumenttielokuvan "Kehäkuninkaat", joka voitti parhaan dokumentin Oscar-palkinnon.


title: The New Encyclopedia of Unbelief

text: The New Encyclopedia of Unbelief on Tom Flynnin toimittama uskonnottomuuden historian ja ajattelun lähdeteokseksi tarkoitettu artikkelikokoelma. Teos on seuraaja Gordon Steinin toimittamalle teokselle "Encyclopedia of Unbelief" (1985).


title: The New Encyclopedia of Unbelief

text: Kirjan artikkelit käsittelevät ateismia, agnostismia, sekulaaria humanismia, sekularismia ja epäilyä. Uusiin aiheisiin kuuluvat uskonnoton moraali, epäusko Jeesuksen historiallisuuteen, älykkään suunnittelun arvostelu, uskonnottomuus ja seksuaalimoraali sekä katsaukset uskonnottomuuden tilaan eri puolilla maailmaa. Uuteen laitokseen on myös lisätty tietoja uskonnottomuuden ja 1800- ja 1900-lukujen yhteiskunnallisten uudistusliikkeiden välisistä yhteyksistä. Näihin kuuluvat työväenliike, naisten vapautusliike, anarkismi, seksuaaliradikalismi ja toisen aallon feminismi.


title: The New Encyclopedia of Unbelief

text: Kirjan toimituskuntaan on kuulunut 130 tutkijaa ja aktivistia eri maista. Kirja sisältää yli 500 artikkelia 100 kirjoittajalta. Kirjoittajien joukkoon kuuluvat muun muassa filosofit ja tieteenharjoittajat Joe Barnhart, David Berman, Sir Hermann Bondi, Vern L. Bullough, Daniel Dennett, Taner Edis, Paul Edwards, Antony Flew, Annie Laurie Gaylor, Peter Hare, Van Harvey, R. Joseph Hoffmann, Susan Jacoby, Paul Kurtz, Gerd Lüdemann, Michael Martin, Kai Nielsen, Robert M. Price, Peter Singer, Victor Stenger, Ibn Warraq, George A. Wells, David Tribe ja Sherwin Wine. Esipuheen on kirjoittanut Richard Dawkins.


title: Manchester-koodaus

text: Manchester-koodaus on tietoliikenteessä käytettävä linjakoodausmenetelmä. Koodaus kuuluu phase-koodauksiin, joille yhteistä on se, että kello voidaan muodostaa tulevasta bittivirrasta.


title: Manchester-koodaus

text: Manchester-koodaus on laajasti käytetty linjakoodausmenetelmä esimerkiksi Ethernet-verkoissa. Manchester-koodauksen muunnelmaa Differential-Manchester-koodausta käytetään Token Ring -verkoissa.


title: Manchester-koodaus

text: Manchester-koodauksessa "1-bitti" esitetään laskevana tilamuutoksena ja "0-bitti" nousevana tilamuutoksena. Esimerkkinä, jos tiedon siirrossa jännite 1V esittää ylintä jännitettä ja 0V alinta jännitettä, niin lähettäessä "1-bitti" muutetaan jännitteen tila 1V:sta 0V:iin ja lähettäessä "0-bitti" muutetaan jännitteen tila 0V:sta 1V:iin. Manchester-koodauksessa tarvitaankin yhden bitin siirtämiseen enimmällään kaksi tilamuutosta linjalla, tämä kasvattaa siirrettävän signaalin tarvitsemaa kaistanleveyttä.


title: High School Musical 3: Senior Year

text: High School Musical 3: Senior Year on vuonna 2008 ensi-iltansa saanut musikaalielokuva, joka on jatkoa Disney Channelin aiemmille elokuville "High School Musical" ja "High School Musical 2". Aiemmista osista poiketen "High School Musical 3: Senior Year" pääsi teatterilevitykseen. Sen ensi-ilta oli 24. lokakuuta 2008.